title: Janet Evans

text: Soulin olympialaisissa 1988 Evans voitti 400 ja 800 metrin vapaauinnit ja 400 metrin sekauinnin. Hänestä tuli ensimmäinen nainen sitten vuoden 1968 ja Debbie Meyerin, joka on voittanut kolme henkilökohtaista olympiakultaa samoissa kisoissa. 17-vuotiaana, yhä El Dorado High Schoolin opiskelijana hänestä tuli kansallinen julkisuuden henkilö.


title: Janet Evans

text: Barcelonan kisoissa 1992 Evans voitti kultaa 800 metrin vapaauinnissa. Hänestä tuli matkan ensimmäisenä kahdesti voittanut naisuimari. Evans oli myös hopealla 400 metrin vapaauinnissa. 1992 kisojen jälkeen hän ei ollut enää entisenlaisessaan kunnossa ja vuoden 1996 Atlantan kisoissa Yhdysvaltojen uintijoukkueen kapteenina toiminut Evans ei enää menestynyt. Hän lopetti uransa Atlantan olympialaisten jälkeen.


title: Janet Evans

text: MM-tasolla Evans on voittanut kaikkiaan viisi kultaa, yhden hopean ja kaksi pronssia.


title: Janet Evans

text: Lokakuussa 2010 Evans aloitti uudestaan uintiharjoittelun ja uintikisoihin hän osallistui ensimmäisen kerran kesäkuussa 2011. Edellisen kerran hän oli kilpaillut Atlantan olympialaisissa 1996. Evans tavoitteli pääsyä Lontoon olympialaisiin 2012.


title: Seitsemäs ristiretki

text: Seitsemäs ristiretki 1248-1254 oli Ranskan kuningas Ludvig IX:n järjestämä ristiretki Egyptiin. Retki epäonnistui pahoin: egyptiläiset löivät ranskalaiset Al Mansurahissa, ja Ludvig itse päätyi egyptiläisten vangiksi Damiettaan, mistä hänet vapautettiin suuria lunnaita vastaan. Sen jälkeen Ludvig piileskeli ristiretkeläishovissaan Akkon kaupungissa.


title: Taina Itkonen

text: Taina Itkonen (o.s. "Impiö", s. 10. huhtikuuta 1956 Ranua) on uransa päättänyt kilpahiihtäjä.


title: Taina Itkonen

text: Impiö edusti aktiiviurallaan Ranuan Peuraa. Ammatiltaan hän on liikunnanopettaja.


title: Taina Itkonen

text: Nykyään Itkonen toimii liikunnanopettaja Sodankylässä Aleksanteri Kenan koululla.


title: Rechelle Hawkes

text: Rechelle Hawkes (s. 20. toukokuuta 1967 Albany) on australialainen entinen maahockeypelaaja ja ensimmäinen lajin naispelaaja, joka on voittanut kolme olympiamitalia. Hawkes voitti olympiakultaa Australian joukkueessa vuosina 1988, 1996 ja 2000 (vuonna 1992 Australia oli viides). Hawkes edusti Australiaa 279 maaottelussa ja päätti urheilu-uransa 33-vuotiaana vuoden 2000 Sydneyn olympialaisiin.


title: Pirkko Korkee

text: Pirkko Korkee (o.s. Leveelahti, s. 25. maaliskuuta 1927 Virrat) on suomalainen maastohiihtäjä. Hän edusti Virtain Urheilijoita ja Valkeakosken Hakaa. Lahden MM-kilpailuissa 1958 hän hiihti Suomen naisten viestijoukkueessa toisen osuuden ja saavutti hopeaa. Lahden 10 kilometrillä hän sijoittui 13:nneksi.


title: Pirkko Korkee

text: Korkee voitti ainoan Suomen-mestaruutensa 10 kilometrillä vuonna 1955. Vuonna 1954 hän voitti Tatran kisoissa sekä viiden että kymmenen kilometrin kilpailut. Ounasvaaralla hän sijoittui toiseksi vuonna 1958, Salpausselällä kolmanneksi vuonna 1960 ja Holmenkollenilla viidenneksi vuonna 1956.


title: Pirkko Korkee

text: Maastojuoksun SM-kilpailuissa Korkee sijoittui parhaimmillaan seitsemänneksi.


title: Häädetkeitaan luonnonpuisto

text: Häädetkeitaan luonnonpuisto on Parkanon ja Karvian kunnissa Pirkanmaan ja Satakunnan rajalla sijaitseva luonnonpuisto. Puisto on perustettu vuonna 1956 ja sen pinta-ala on 560 hehtaaria. Sen keskeisin osa kuulu Pohjois-Satakunnan kilpikeidassoihin. Puistossa liikkuminen on luvanvaraista. Puisto rajautuu etelässä Häädetjärveen, jonka korkeus merenpinnasta on 149 metriä. Järven laskuoja Samminluoma yhtyy Kovesjokeen, joka laskee Kyrösjärveen sen luoteeseen pistävään Kovelahteen. Luonnonpuistoa ollaan laajentamassa 1500 hehtaarilla. Silloin puistoon kuuluisivat vielä muun muassa Vehkuri ja Keidaslammi.


title: Häädetkeitaan luonnonpuisto

text: Luonnonpuistoon kuuluva alue kattaa osan Häädetkeitaasta, joka on keidas- ja rämesoiden sekä luonnonmetsien kokonaisuus. Keitaalla pesii runsaasti eri lintulajeja. Noin puolet luonnonpuiston pinta-alasta on nevaa, noin 40 prosenttia rämettä ja loput lampia sekä kangasmetsäsaarekkeita. Puusto on miltei yksinomaan kitukasvuista mäntyä. Kahlaajalinnuista alueella viihtyvät muiden muassa kurki, kuovi ja liro, muista linnuista pensastasku, niittykirvinen ja västäräkki.


title: Ahdin

text: Ahdin on laite, jolla puristetaan ilmaa polttomoottorin palotiloihin, mäntämoottorissa sylintereihin. Ahdin on siis eräänlainen kompressori. Ahtimella saadaan moottoriin enemmän happea, joten polttoainetta voidaan polttaa enemmän ja moottorin teho kasvaa. Ahdin voi olla joko mekaaninen ahdin, joka saa voimansa kampiakselilta tai pakokaasun jäännöspaineesta voimansa saava turboahdin tai paineaaltoahdin. Joissain tapauksissa ahtimeksi luokitellaan myös ns. resonanssiahdin, jossa imuilman paineenvaihtelu käytetään hyväksi. Mekaanisessa ahtimessa hyötysuhde on paljon pienempi kuin hukkaan menevästä pakokaasun energiasta käyttövoimansa saavalla turboahtimella. Mekaanisessa ahtimessa kuten myös paineaaltoahtimessa on kuitenkin se etu, että niin sanottua "turboviivettä", eli sitä milloin turbo lähtee mukaan ja alkaa ahtaa ilmaa, ei ole. Useimmiten mekaaninen ahdin on toteutettu niin että sen poiskytkeminen on mahdollista, kuten esimerkiksi joissain autonmoottoreissa.


title: Kim Soo-nyung

text: Kim Soo-nyung (hangul: 김수녕, hanja: 金秀寧 "Gim Su-nyeong", s. 5. huhtikuuta 1971) on eteläkorealainen jousiampuja ja nelinkertainen olympiavoittaja. Hän edusti maataan olympialaisissa 1988, 1992 ja 2000. 1992 kisojen jälkeen Kim lopetti urheilun, meni naimisiin ja kasvatti kaksi lasta, mutta palasi lajin pariin vuonna 2000. Kaikkiaan Kim voitti olympialaisissa neljä kultaa, yhden hopean ja pronssin.


title: Bitola

text: Bitola () on 85 463 asukkaan kaupunki (vuonna 2010) Makedonian lounaisosassa. Se sijaitsee Pelagonian laaksossa lähellä Kreikan rajaa ja on Bitolan kunnan keskuspaikka. Bitola on levittäytynyt Babavuoren juurelle Dragorjoen varrelle. Kaupunki sijaitsee noin 615 metrin korkeudella merenpinnasta ja on tärkeä teollisuuden, maatalouden, kaupan, koulutuksen ja kulttuurin keskus Makedoniassa. Kaupungissa sijaitsee Pyhän Klement Ohridialaisen yliopisto, toinen Makedonian yliopistoista, ja yksi maan vanhimmista ja arvostetuimmista teattereista.


title: Bitola

text: Bitolan alueella on paljon esihistoriallisia monumentteja. Kaupungin lähellä sijaitsee Makedonian kuningas Filippos II:n 300-luvulla eaa. perustaman Herakleia Lynkestiksen kaupungin rauniot. Kaupunki oli yksi Rooman valtakunnan Balkanin alueen tärkeimmistä, ja kauppatie Via Egnatia kulki alueen läpi. Varhaiskristityllä ajalla Herakleia oli kirkollinen keskus. Slaavit alkoivat saapua alueelle 500- ja 600-luvuilla ja perustivat kaupungin Herakleian lähelle.


title: Bitola

text: 900-luvulla kaupunkia hallitsi Samuilin kuningaskunta, ja se mainitaan useissa keskiaikaisissa lähteissä. Keskiajalla kaupungissa oli piispanistuin. Bitolasta tuli osa Serbiaa 1300-luvulla Stefan Dušanin valloitusten myötä. Kaupungista tuli merkittävä sotilaallinen, poliittinen ja kulttuurinen keskus ennen kuin turkkilaiset valloittivat sen 1300-luvun lopussa. Osmanit tekivät heti kaupungista sen strategisen sijainnin vuoksi sotilaallisen keskuksen. Osmanien aikana kaupunki oli pääasiassa islaminuskoinen, ja slaaveja asui sitä ympäröivissä kylissä. 1400-luvun lopussa kaupungin taloutta kohensivat Espanjasta inkvisition aikana karkotetut juutalaiset. Monet ajan rakennuksista ovat säilyneet tähän päivään asti. Itävallan ja Turkin välisten sotien jälkeen muiden alueen kaupunkien tavoin Bitola kuihtui, mutta 1800-luvun loppupuoliskolla siitä tuli Thessalonikin jälkeen Makedonian alueen toiseksi suurin. Vuonna 1894 Bitola yhdistettiin Thessalonikiin rautatiellä.


title: Bitola

text: 1900-luvun alussa Osmanien valtakunnan levottomuudet johtivat Ilindenin kansannousuun vuonna 1903, nuorturkkilaiseen vallankumoukseen vuonna 1908 ja Balkanin sotiin vuosina 1912 ja 1913. Vallankumouksellisen maakunnan pääkaupunkina ja diplomaattikeskuksena Bitola joutui tapahtumien keskipisteeseen. Balkanin sotien jälkeen kaupungista tuli osa Serbiaa, ja kaupunki alkoi kuihtua eristettynä sen tärkeimmästä yhteydestä ulkomaailmaan, Thessalonikista. Ensimmäisessä maailmansodassa Bitolaa pommitettiin vuoteen 1918 saakka ja kaupunki tuhoutui lähes täysin. Toisessa maailmansodassa kaupunkia hallitsivat Saksa ja myöhemmin Bulgaria, kunnes makedonialaiset partisaanit vapauttivat sen 1944. Samaan aikaan käytiin myös ensimmäistä makedonialaista vapaussotaa, ja sodan jälkeen Makedoniasta tuli oma maansa Jugoslavian sisällä. 1945 Bitolaan avattiin ensimmäinen makedonian kieltä käyttänyt lukio.


title: Veles

text: Veles (, ) on kaupunki Makedonian tasavallan keskiosassa. Kaupungissa on 57 616 asukasta (vuonna 2010), ja se on Velesin kunnan keskuspaikka. Se tunnettiin Jugoslavian aikana nimellä ”Titov Veles” Josip Broz Titon mukaan, mutta Makedonian itsenäistyttyä nimen etuosa pudotettiin pois. Kaupunki sijaitsee vuorten keskellä Vardarjoen varrella ja on yksi Makedonian viehättävimmistä myös vanhan arkkitehtuurinsa ansiosta. Tärkeimpiä nähtävyyksiä ovat 1300-luvun pyhän Nikolan ja Dimitrijan kirkot, Musta ja Valkoinen moskeija sekä kaupungin kellotorni. Yksi Makedonian tärkeimmistä runoilijoista, Kočo Racin, on syntynyt kaupungissa.


title: Agentti

text: Agentti-sanalla on erilaisia merkityksiä.


title: A Real Live One

text: A Real Live One on brittiläisen metallimusiikkia esittävän Iron Maidenin livealbumi vuodelta 1993.


title: A Real Live One

text: Albumi on nauhoitettu yhtyeen "Fear of the Dark"-studioalbumia seuranneen "Fear of the Dark Tour"-maailmankiertueen aikana kiertueen Euroopan-osion konserteissa. "Fear of the Dark Tour" poikkesi myös Suomeen 27. elokuuta vuonna 1992, jolloin yhtye konsertoi Helsingissä. Myös Suomen-konsertti nauhoitettiin, ja "A Real Live Onelle" nauhoitetusta materiaalista päätyivät kappaleet "Bring Your Daughter... to the Slaughter", "The Clairvoyant" ja "Fear of the Dark", joka julkaistiin myös singlenä.


title: A Real Live One

text: Vuonna 1998 "A Real Live One" ja yhtyeen seuraava livealbumi "A Real Dead One" liitettiin yhdeksi kahden CD-levyn painokseksi ja se julkaistiin uudelleen nimellä "A Real Live Dead One". Alkuperäisten albumien ohella levy sisälsi myös "Fear of the Darkin" konsertissa nauhoitetun videon vuodelta 1993.


title: A Real Live One

text: "A Real Live Onen" kappalemateriaali koostuu alun perin vuosina 1988-1992 yhtyeen levyttämästä materiaalista, kun "A Real Dead One" sisältää kappaleita vuosilta 1980-1984.


title: A Real Dead One

text: A Real Dead One on Iron Maidenin vuonna 1993 julkaistu konserttitallenne. Albumi on taltioitu yhtyeen vuoden 1992 "Fear of the Dark"-studioalbumia seuranneilta "Fear of the Dark Tour"- ja "A Real Live Tour"-kiertueilta aikavälillä 25. elokuuta 1992-4. kesäkuuta 1993. Albumi sisältää yhtyeen tuotantoa aina sen alkuvuosien sävellyksistä vuoden 1984 "Powerslave"-studioalbumin materiaaliin, kun taas aiempi livealbumi "A Real Live One" sisältää materiaalia, joka on julkaistu "Powerslaven" jälkeen. Albumin toinen raita, "The Trooper" on nauhoitettu Suomessa, vuonna 1992 Helsingin jäähallissa järjestetyssä konsertissa.


title: A Real Dead One

text: Vuonna 1998 "A Real Live One" ja "A Real Dead One" niputettiin yhdeksi kahden CD-levyn painokseksi, ja se julkaistiin uudelleenmasteroituna versiona yhtyeen muun tuotannon ohella nimellä "A Real Live Dead One".


title: Ruostuminen

text: Ruostumisella tarkoitetaan raudan, käytännössä useimmiten teräksen, korroosiota. Ruoste on ainetta, joka muodostuu rauta-atomien hapettuessa veden ja hapen vaikutuksesta. Se on seos rautaoksideja ja hydroksideja.


title: Ruostuminen

text: Rautaa esiintyy luonnossa muun muassa hematiittina, joka on rautaoksidia, ja pelkistetty rauta reagoi hapen ja veden kanssa pyrkien palautumaan samaan muotoon. Näin ollen rauta ruostuu happipitoisessa vedessä ja kosteassa ilmassa. Ilmassa, jonka suhteellinen kosteus on alle 60 prosenttia, rauta ei ruostu. Täysin puhdas rautapinta pysyy pitkään muuttumattomana kosteammassakin ilmassa.


title: Ruostuminen

text: Rautaa löytyy luonnossa hematiitista rautaoksidina, ja puhdas rauta pyrkii palautumaan samaan muotoon. Ruosteen muodostuminen voidaan jakaa kolmeen osaan: rauta(II)-ionien muodostumiseen, hydroksidi-ionien muodostumiseen ja niiden molempien sekä hapen reaktioon, jossa ruoste muodostuu.


title: Ruostuminen

text: Raudan ja veden välillä tapahtuu sähkökemiallinen prosessi, jossa rauta-atomit hapettuvat rauta(II)-ioneiksi:


title: Ruostuminen

text: Luovutetut elektronit kulkevat vesipisaroiden - joihin on liuennut paljon happea - reunoilla. Ne pelkistävät veden ja hapen hydroksidi-ioneiksi:


title: Ruostuminen

text: Hydroksidi-ionit reagoivat rauta(II)-ioneiden ja veteen liuenneen hapen kanssa kanssa muodostaen rautaoksidia:


title: Ruostuminen

text: Näin ollen ruoste on lopulta hydratoitunutta rauta(III)-oksidia. Se on vesi- ja ilmahuokoista, joten muodostunut ruostekerros ei suojaa koko rautakappaletta, joka muuttuu ajan myötä kokonaan ruosteeksi.


title: Ruostuminen

text: Korroosio tapahtuu nopeammin merivedessä kuin makeassa vedessä Na- ja Cl-ionien takia, jotka saavat liuoksen johtamaan paremmin sähköä. Myös hapot edesauttavat ruostumista.


title: Ruostuminen

text: Katodinen suojaus estää ruosteen muodostumisen käsittelemällä kappaletta sähkökemiallisin menetelmin. Galvanoimalla kappale päällystetään ohuella kerroksella jotain muuta metallia, jolla on pienempi sähkökemiallinen potentiaali kuin raudalla. Päällystämiseen käytetään yleensä sinkkiä, joka joko kuumasinkitetään tai galvanoidaan sähkön avulla.


title: Ruostuminen

text: Sinistyksellä voidaan ehkäistä pienempien teräksisien esineiden, kuten aseiden, ruostumista. Sinistettyä terästä tulee kuitenkin huoltaa vettä hylkivällä rasvalla pinnoitteen kulumisen estämiseksi.


title: Ruostuminen

text: Ruosteenestoon sopii myös muu metallin ympäristöstä eristävä aine, kuten maali. Betonia käytetään suojaamaan terästä happamuudelta. Jos korroosiota betonista huolimatta tapahtuu, saattaa muodostunut ruoste aiheuttaa rakenteelle ongelmia.


title: Ruostuminen

text: Aikoinaan ruoste poistettiin rautaesineistä etikan avulla: joko liottamalla tai etikkakääreillä.


title: Ruostuminen

text: Arkkitehtuurissa ja teräsrakentamisessa on ryhdytty käyttämään julkisivu- ja runkomateriaalina ruostepintaista säänkestävää terästä, jonka pintaan muodostuva tiivis oksidikerros estää korroosion jatkumisen syvemmälle. Tekniikan edelläkävijänä toimi amerikansuomalainen arkkitehti Eero Saarinen, joka käytti sitä ensi kerran vuonna 1963 valmistuneessa John Deere -traktoriyhtiön pääkonttorissa Yhdysvaltojen Illinois’ssa.


title: Ruostuminen

text: Auton ruostumisen ehkäisemiseksi auto täytyy pestä ja vahata säännöllisin väliajoin. Vaha muodostaa suojaavan pinnan. Auton pohjasta kannattaa poistaa lika, joka saattaa sitoa kosteutta. Pesun jälkeen auringonpaisteessa auto on hyvä kuivata huolellisesti, etteivät pisarat polta maalipintaa polttolasin lailla ja jätä jälkiä kuivuessaan. Talvisin, jolloin tiesuola edesauttaa autojen korroosiota, auton peseminen on tärkeämpää kuin kesällä.


title: Ruostuminen

text: Auton säilyttäminen talvisin avokatoksessa aiheuttaa vähemmän korroosiota kuin sen säilyttäminen lämpimässä tallissa, jos autolla ajetaan päivittäin. Tämä johtuu siitä, että ajettaessa ulkona jäähtynyt auto sisälle talliin, kylmän auton pintoihin tiivistyy vesipisaroita, jotka kiihdyttävät korrodoitumista (ruostumista). Lisäksi lämmin talli kiihdyttää reaktiota entisestään.


title: Ruostuminen

text: Sisämaassa käytettyjen autojen metalliosat ovat usein paremmassa kunnossa kuin rannikoilla käytettyjen autojen. Tämä johtuu rannikoiden kosteammasta ja suolapitoisemmasta ilmasta.


title: Ruostuminen

text: Ruostumiselta suojaa parhaiten auton ruosteenestokäsittely.


title: Ruostuminen

text: Nykyään yhä suurempi osan auton rakenteista valmistetaan galvanoidusta teräksestä, joka on vähemmän korroosioaltista.


title: Ruostuminen

text: Tutkimukset ovat osoittaneet, että ruoste auton korirakenteissa heikentää sen kolariturvallisuutta merkittävästi.


title: Pieksämäen rautatieasema

text: Pieksämäen rautatieasema () on Suomen rataverkon rautatieasema Pieksämäen kaupungissa. Asemalla risteävät rataosat , sekä


title: Pieksämäen rautatieasema

text: Aseman lipunmyynti lakkautettiin 2. elokuuta 2014, mutta asemalla on lippuautomaatti.


title: Pieksämäen rautatieasema

text: Asema on ollut käytössä Savon radan valmistumisesta vuonna 1889 alkaen. Pieksämäen kirkonkylä sijaitsi 1880-luvulla nykyisen kaupungin länsipuolella "Tienristin" eli nykyisen "Yläristin" kohdalla, ja niinpä kuntalaiset olisivat halunneet radan kulkevan Pieksänjärven länsipuolta. Rata rakennettiin kuitenkin edullisemman linjauksen vuoksi vuoden 1885 valtiopäivien päätöksellä järven itäpuolelle, jolloin Pieksämäen asema tuli keskelle asumatonta suota pari kilometriä kylän itäpuolelle. Ensimmäinen asemarakennus olikin varsin vaatimaton, samoin asemaluokitus. Rautatieasemat jaettiin tärkeytensä mukaan viiteen luokkaan, joista ensimmäinen oli kaikkein korkein; Pieksämäki oli alkuvaiheessa vain 4. luokan asema. Pieksämäen seudulla myös Haapakosken kylä sai oman (5. luokan) aseman. Ensi alkuun tavaraliikenne oli tärkeämpää, ja matkustajaliikennettä kulki enemmälti vain Mikkeliin ja Kuopioon. Aseman seudulle alkoi silti rautatien houkuttamana muodostua asutusta.


title: Pieksämäen rautatieasema

text: Pieksämäen seudun valtiopäiväedustajat, tunnetuimpana Aapeli Häyrinen, olivat olleet tarmokkaasti ajamassa Savon rataa, ja olivat jälleen mukana, kun 1900-luvun alussa keskusteltiin poikkiradan tarpeellisuudesta. Rata yhdistäisi Pohjanmaan, Savon ja Karjalan pitkittäisradat eli emäradat, mutta jälleen linjauksesta oli kiistaa. Kun Savonlinna sai ratayhteyden idästä käsin 1908, tilanne selkeni, ja yhdysrata Savonlinna–Pieksämäki valmistui 1914. Samassa yhteydessä valmistui myös sivuraide Huutokoskelta Varkauteen, ja Pieksämäki muuttui merkittävämmäksi, 3. luokan asemaksi. Jo tätä ennen oli päästy sopuun parhaasta läntisestä linjauksesta poikkiradalle (Suonenjoki–Suolahti-suunta oli kilpaillut Pieksämäen kanssa) ja niinpä rataa päästiin jatkamaan Pieksämäeltä suoraan Jyväskylän suuntaan, jonne se saatiin valmiiksi Suomen itsenäistymisen ja sisällissodan aikoihin 1918. Pieksämäen näin muututtua rataverkon solmukohdaksi korotettiin se 2. luokan asemaksi.


title: Pieksämäen rautatieasema

text: Poikkiradan valmistuminen merkitsi Pieksämäen aseman muuttumista aiempaa tärkeämmäksi, ja se saikin pian asemaravintolan. Radan läheisyys oli synnyttänyt myös toisen asutuskeskuksen aseman ympäristöön, ja 1920-luvun kuluessa se kasvoi vanhaa Tienristiä isommaksi, muuttuen näin pitäjän keskustaksi. Pitäjästä erotetusta Pieksämäen kylästä tuli kauppala 1930 "Pieksämä"-nimellä, mutta rautatiehallitus ei muuttanut aseman nimeä. Myöhemmin kaupunginhallituskin muutti mielensä ja Pieksämästä tuli jälleen Pieksämäki 1948. Toisessa maailmansodassa tärkeä risteysasema oli useiden pommitusten kohteena, ja asemaravintolakin paloi. Liikennemäärät jatkoivat kuitenkin kasvuaan niin sodan aikana kuin sen jälkeenkin. Osansa tähän toi myös Varkaudesta Joensuuhun vuonna 1940 valmistunut rata.


title: Pieksämäen rautatieasema

text: Pieksämäestä tuli VR:lle keskeinen paikka, sillä sinne tuli muun muassa konepaja ja varikko. Ratapiha on yksi Suomen suurimmista, yli 6 kilometriä pitkä ja rataa lähes 100 km. Nykyinen Pieksämäen keskusliikenneaseman rakennus valmistui 1981. Pieksämäki on useiden henkilöjunien pääteasema, ja myös kaikki ohikulkevat junat pysähtyvät asemalla. Siellä on myös ohjauskeskus, josta hoidetaan rataosien Pieksämäki–Jyväskylä, Pieksämäki–Iisalmi, Pieksämäki–Joensuu ja Siilinjärvi–Viinijärvi liikenteenohjaustoiminnot. Lisäksi linja-autoliikenne toimii rautatieasemalta käsin.


title: Pieksämäen rautatieasema

text: Pieksämäen rautatieasema lasketaan osaksi seuraavia rataosuuksia:


title: Glory Alozie

text: Glory Alozie Oluchi (s. 30. joulukuuta 1977 Amator, Nigeria) on nykyään Espanjaa edustava pika-aitajuoksija.


title: Glory Alozie

text: Aiemmin Alozie edusti synnyinmaataan Nigeriaa ja voitti vuonna 1996 nuorten MM-hopeaa. Afrikan-mestaruuden hän voitti vuosina 1996, 1998 ja 2000. Hän pitää yhä hallussaan sadan metrin aitajuoksun Afrikan ennätystä. Aloziesta tuli Espanjan kansalainen 7. heinäkuuta 2001. Espanjaa edustaessaan hän on voittanut Euroopan-mestaruuden ulkoradoilla ja kaksi MM-hopeaa sisäratojen MM-kilpailuissa. Vuonna 2002 Alozie voitti Euroopan-mestaruuden Wienin EM-hallikilpailuissa, mutta menetti voittonsa myöhemmin, koska hän ei ollut saanut Nigerian yleisurheiluliitolta kirjallista lupaa kilpailla Espanjan joukkueessa.


title: Jaroslav Rybakov

text: Jaroslav Vladimirovitš Rybakov (, s. 22. marraskuuta 1980 Mogiljov, Valko-Venäjän SNT, Neuvostoliitto) on venäläinen aktiiviuransa lopettanut korkeushyppääjä, olympiamitalisti, maailman- ja Euroopan mestari.


title: Jaroslav Rybakov

text: Rybakov nousi korkeushypyn kansainväliselle huipulle saavuttamalla hopeamitalin Edmontonin MM-kilpailuissa 2001. Hän jakoi tuon sijoituksen maanmiehensä Vjatšeslav Voroninin kanssa. Seuraavana vuonna Rybakov sai pronssia Wienin EM-hallikisoissa ja voitti ulkoratojen Euroopan mestaruuden Münchenissä. Vuonna 2003 hän sai hopeaa Birminghamin MM-hallikisoissa, mutta ulkoratojen MM-kisoissa Pariisissa hän jäi yhdeksänneksi. Vuonna 2004 hän uusi sisäratojen MM-hopeansa Budapestin kisoissa. Ateenan olympialaisissa hän sijoittui kuudenneksi.


title: Jaroslav Rybakov

text: Vuonna 2005 Rybakov saavutti hopeaa sekä Madridin EM-hallikisoissa ennätyskorkeuttaan 238 cm sivuten että Helsingin MM-kisoissa. Moskovan MM-hallikisoissa 2006 hän voitti maailmanmestaruuden tuloksella 237 cm, mutta jäi kesällä Göteborgin EM-kisoissa viidenneksi. Osakan MM-kilpailuissa 2007 Rybakov hyppäsi ulkoratojen ennätyksensä 235 cm ja saavutti hopeaa samalla tuloksella kuin voittaja Donald Thomas. Maaliskuussa 2008 hän sai hopeaa Valencian MM-hallikisoissa.


title: Jaroslav Rybakov

text: Olympiapronssia Rybakov hyppäsi Pekingissä 2008 tuloksella 234 cm. Hän sai saman tuloksen kuin hopealle yltänyt Germaine Mason, mutta Rybakov jäi pronssille useamman pudotuksen takia. Berliinin MM-kisoissa 2009 Rybakov voitti ulkoratojen maailmanmestaruuden tuloksella 232 cm. Dohan sisäratojen MM-kilpailuissa 2010 hän voitti hopeaa.


title: Jaroslav Rybakov

text: Vuodesta 2010 lähtien Rybakov kärsi kolme kautta loukkaantumisista. Hän lopetti kilpauransa virallisesti marraskuussa 2013.


title: Jaroslav Rybakov

text: Rybakovin ennätys hallissa on 238 cm ja ulkoradoilla 235 cm. Hän on 198 senttimetriä pitkä ja painaa 84 kilogrammaa.


title: Ympäristövahinko

text: Ympäristövahingolla tarkoitetaan yleensä ihmisten suoria toimia tai niistä aiheutuneita onnettomuuksia, joista on haittaa muulle maan eliökehälle. Vahingot voivat aiheutua veden, ilman tai maaperän pilaantumisesta, mutta myös esimerkiksi melusta, tärinästä, säteilystä, valosta, lämmöstä tai hajusta. Kyse on ympäristövahingosta, jos maaperään, veteen, viemäriin tai ilmaan on päässyt tai saattaa päästä joko räjähdysallttiita tai muita vaarallisia aineita. Sellaisia tapahtumia voivat olla esimerkiksi öljyvuodot, tehdaspalot ja kemikaalionnettomuudet. Vahingon torjunnan aloittajana toimii aina ensisijaisesti paikalliset pelastusviranomaiset. Ympäristövahinkoa vakavampi on ympäristötuho.


title: Tbilisin Dynamo

text: Tbilisin Dynamo eli FK Dinamo Tbilisi () on perinteikäs jalkapalloseura Georgian pääkaupungista Tbilisistä.


title: Tbilisin Dynamo

text: Neuvostoliiton aikana Tbilisin Dynamo oli yksi maan parhaista seuroista. Georgian itsenäistymisen jälkeen se on voittanut maan mestaruuden lähes joka vuosi. Joukkue on saavuttanut menestystä myös kansainvälisissä seurajoukkuekipailussa, suurimpana saavutuksena Cup-voittajien Cupin voitto vuonna 1981.


title: Jäte

text: Jäte on mistä tahansa toiminnasta syntyvää sen tuottajalle hyödyntämiskelvotonta materiaa. Myös lämpöä voidaan pitää jätteenä. Toisen jäte voi olla toiselle toimijalle raaka-ainetta kuten esimerkiksi luonnon biogeokemiallisessa kierrossa.


title: Jäte

text: Perinteisesti ihmisyhdyskunnissa jäte on dumpattu johonkin, keskittyneemmin erityisille kaatopaikoille. Jätettä voidaan myös mahdollisuuksien mukaan edelleen jalostaa eli kierrättää.


title: Jäte

text: Joissain yhteyksissä jätettä nimitetään myös roskaksi.


title: Jäte

text: Jätteiden käsittelyä säädellään laeilla ja asetuksilla. Suomessa jätelainsäädännön valmistelu kuuluu keskeisesti ympäristöministeriön hallinnonalaan. Jätelainsäädäntö kattaa kaikki jätteet paitsi ydinjätteet. Suomen ympäristölainsäädäntö pyrkii seuraamaan EU:n ympäristölainsäädäntöä, mutta on osittain tiukempaa. Suomessa on jätelaki ja ympäristönsuojelulaki sekä lukuisa joukko asetuksia ja muita päätöksiä, jotka säätelevät jäteasioita.


title: Jäte

text: Ympäristöministeriö vastaa valtakunnallisesta ympäristöpolitiikasta ja hallinnonalan ohjauksesta sekä strategisesta suunnittelusta. Ympäristöministeriö asettaa tavoitteet ympäristönsuojelulle, valmistelee ja kehittää ympäristölainsäädäntöä ja johtaa kansainvälistä yhteistyötä. Suomen ympäristökeskus (SYKE) tuottaa tietoa ja kehittää menetelmiä vesien-, ilman- ja maaperänsuojelun sekä jätehuollon ja kemikaalivalvonnan edistämiseksi. Lisäksi SYKE osallistuu asiantuntijana ympäristölainsäädännön valmisteluun. Alueelliset ympäristökeskukset toteuttavat ympäristönsuojelua ja vastaavat ympäristölainsäädännön valvonnasta alueellaan. Ne myös käsittelevät keskikokoisten tuotantolaitosten ja jätteenkäsittelyn ympäristöluvat sekä pilaantuneiden maiden kunnostusluvat. Ympäristölupavirastot käsittelevät suurten tuotantolaitosten ympäristöluvat ja vesilain mukaiset luvat. Kunnille kuuluu paikallinen vastuu ympäristönsuojelun edistämisestä ja valvonnasta. Ne käsittelevät myös pienten laitosten tarvitsemat ympäristöluvat.


title: Jäte

text: Teollisuusjäte on teollisuuden toimialoilla syntyvä tuotantojäte. Jäte voi olla kiinteää, nestemäistä tai kaasua. Teollisuusjäte voi myös olla vaaratonta tai vaarallista. Ympäristölle vaaralliset jätteet luokitellaan ongelmajätteiksi. Teollisuusjätteeksi luetaan joskus myös energiantuotannon jätteet ja mineraalien kaivussa syntyvät jätteet.


title: Jäte

text: Ympäristönäkökulmien lisäksi teollisuusjätettä mietitään myös tuottavuusnäkökulmista. Turhan tavaran säilyttäminen laskee tuottavuutta.


title: Jäte

text: Maailmassa syntyy arviolta n. 50 miljoonaa tonnia elektroniikkajätettä (SER-jäte) vuosittain . Elektroniikkajäte, kuten tietokoneet, monitorit ja kuvaputkitelevisiot, viedään usein purettavaksi kehitysmaihin, mm. Kiinaan, Nigeriaan ja Intiaan . Ympäristöjärjestö Greenpeacen mukaan n. 70 prosenttia maailman SER-jätteestä päätyy lopulta Kiinaan, vaikka sen maahantuonti onkin maan laissa kielletty. . Virallisesti elektroniikkajätettä myydään "käytettyinä tavaroina" eli käytettäväksi uudelleen. EU:n viranomaisten mukaan "tavarat" ovat kuitenkin usein niin huonossa kunnossa, ettei niitä voida enää käyttää. EU:n suurimmat SER-jätteen viejämaat ovat Saksa ja Hollanti, vaikka EU:n säännöt kieltävätkin jätteen viennin. Myös Sveitsi ja Korea vievät elektroniikkajätettä Afrikkaan. Yhdysvallat ei kiellä elektroniikkajätteen vientiä. Greenpeace on vaatinut elektroniikkavalmistajia poistamaan myrkyllisen materiaalin tuotteistaan, sillä vastaanottajamaissa jätteitä lajittelevat (joiden joukossa on usein myös pieniä lapsia) voivat saada myrkytyksiä .


title: Jäte

text: Vuonna 2015 tehty tutkimus osoittaa, että luonnon kannalta on järkevintä polttaa sekajäte, mädättää biojätteet ja kierrättää muovi.


title: Jäte

text: Muovi tulee kierrättää, koska muovin valmistus kuluttaa runsaasti energiaa.


title: Jäte

text: Sekajätteellä ei ole kierrätysarvoa, joten sitä voidaan polttaa. Jos jätteenpolttolaitos sijoitetaan alueelle, jossa suurelle osalle sen tuottamalle energialle on tarvetta, jätteellä voidaan korvata merkittäviäkin määriä fossiilisia polttoaineita, kuten öljyä tai turvetta.


title: Jäte

text: Biohajoavan jätteen paras paikka ei ole kaatopaikalle, koska se on ympäristön kannalta haitallinen ja mahdollisesti myös kallein vaihtoehto. Biojätteen mädätys on kompostointia ympäristöystävällisempi ja edullisempi tapa, koska tällöin saadaan mullan lisäksi tuotettua biokaasua ja edelleen energiaa.


title: Jäte

text: Käytännössä eri vaihtoehtojen mielekkyys riippuu yhdyskuntien energiantarpeesta, kierrätystuotteiden kysynnästä sekä hyödyntämisen ympäristövaikutuksista ja kustannuksista.


title: Jäte

text: Tutkimukseen osallistuivat Suomen ympäristökeskus, Helsingin yliopisto, Åbo Akademi, Tampereen teknillinen yliopisto ja Teknillinen korkeakoulu.


title: Jäte

text: Vuonna 2006 Suomessa jätteitä kertyi 69,2 miljoonaa tonnia, mistä 40 prosenttia hyödynnettiin materiaalina tai energiana.


title: Stanislav Hurenko

text:
Stanislav Ivanovytš Hurenko (; 1. toukokuuta 1936 Ilovaisk – 14. huhtikuuta 2013) oli Ukrainan kommunistisen puolueen keskuskomitean viimeinen ensimmäinen sihteeri kesäkuusta 1990 puolueen lakkauttamiseen 30. elokuuta 1991 saakka.
Itsenäistyneessä Ukrainassa Hurenko toimi kansanedustajana vuoteen 2006.


title: Stanislav Hurenko

text: Hurenkon tytär Ksenja Stanislavna Bornitšjuk toimi 1980-luvun lopulla ja 1990-luvun alkupuolella Kiovan valtionyliopistossa venäjän kielen opettajana ulkomaalaisille ylioppilaille, myös Suomen opetusministeriön Neuvostoliitto-instituutin valtiollisen tieteellis-teknis-taloudellisen yhteistyösopimuksen perusteella lähettämille.


title: Volodymyr Štšerbytskyi

text: Volodymyr Vasylovytš Štšerbytskyi (, 17. helmikuuta 1918 – 17. helmikuuta 1990) oli ukrainalainen ja neuvostoliittolainen poliitikko, joka toimi Ukrainan kommunistisen puolueen keskuskomitean ensimmäisenä sihteerinä eli Ukrainan neuvostotasavallan puoluejohtajana vuosina 1972–1989.


title: Volodymyr Štšerbytskyi

text: Štšerbytskyi kuului Neuvostoliiton vaikutusvaltaisimpiin henkilöihin ja oli politbyroon jäsen vuodesta 1971. Hän oli Leonid Brežnevin läheinen liittolainen. Hänen ajalleen oli ominaista Ukrainan voimakas venäläistäminen ja toisinajattelun tukahduttaminen. Toisaalta hän pyrki edistämään Ukrainan etuja suhteessa Neuvostoliittoon. Hän oli Mihail Gorbatšovin innokas tukija mutta toisaalta vastusti demokraattisia uudistuksia. Hän oli myös vastuussa Tšernobylin ydinvoimalaonnettomuuden laajuuden salaamisesta ja siitä, että Kiovassa järjestettiin vappukulkue vain viisi päivää onnettomuuden jälkeen, kun ydinsäteily vaikutus oli vielä voimakas.


title: Petro Šelest

text: Petro Juh’ymovytš Šelest (, 14. helmikuuta 1908 – 22. tammikuuta 1996) oli ukrainalainen ja neuvostoliittolainen poliitikko, joka toimi Ukrainan kommunistisen puolueen keskuskomitean ensimmäisenä sihteerinä eli Ukrainan neuvostotasavallan puoluejohtajana vuosina 1963–1972.


title: Petro Šelest

text: Šelest tunnettiin Ukrainan taloudellisten etujen ja kulttuurin ajajana, kunnes hänet erotettiin virastaan syytettynä pehmeästä suhtautumisesta nationalismiin.


title: Oleksi Kyrytšenko

text: Oleksi Ilarionovytš Kyrytšenko (, 12. helmikuuta 1908 – 8. joulukuuta 1975) toimi Ukrainan kommunistisen puolueen keskuskomitean ensimmäisenä sihteerinä (Ukrainan sosialistisen neuvostotasavallan puoluejohtajana) 1951–1957.


title: Bill Koch

text: Bill Koch (s. 7. kesäkuuta 1955) on yhdysvaltalainen entinen maastohiihtäjä. Hän oli ensimmäisiä hiihtäjiä, jotka käyttivät virallisissa kisoissa luistelutyyliä.


title: Bill Koch

text: Koch harrasti ensin yhdistettyä, mutta sittemmin ryhtyi keskittymään täysipainoisesti hiihtoon. 1974 hän sijoittui kolmanneksi nuorten EM-kisoissa ja saavutti ensimmäisenä amerikkalaisena maastohiihdon arvokisamitalin hiihdettyään hopealle 1976 Innsbruckin olympialaisten 30 kilometrin kilpailussa. Koch voitti kaudella 1981–1982 kautta aikain ensimmäisen virallisen maastohiihdon maailmancupin kokonaiskilpailun. 1982 Oslon MM-kisoissa hän oli 30 kilometrillä pronssilla.


title: Bill Koch

text: Koch kantoi Yhdysvaltain lippua vuoden 1992 talviolympialaisissa Albertvillessä. Hän oli aina vuoteen 2018 ja Kikkan Randallin ja Jessica Digginsin naisten parisprintin olympiakultaan asti Yhdysvaltain ainoa olympiamitalisti maastohiihdossa.


Diagnostic and Statistical Manual of Mental Disorders (DSM) on yhdysvaltalainen mielenterveyden ja käyttäytymisen häiriöiden diagnoosijärjestelmä. Siitä on valmistunut viides versio DSM-5, jonka muutokset hyväksyttiin marraskuussa 2012. Viides versio julkaistiin toukokuussa 2013.


title: Diagnostic and Statistical Manual of Mental Disorders

text: Edellinen suuri muutos DSM:ään tehtiin vuonna 1994, ja vuosituhannen vaihteessa tehtiin joitakin pienempiä muutoksia.


text: Amerikan psykiatrinen yhdistys (, APA) päätti 1960-luvun alussa kehittää havaittaviin oireisiin perustuvan, sairauden (usein vain oletetuista) syistä ja psykiatrisista koulukunnista riippumattoman diagnoosijärjestelmän: DSM ("Diagnostic and Statistical Manual of Mental Disorders"). Vuoden 2013 toukokuuhun asti, jolloin julkistettiin DSM-5, käytössä oli järjestelmän neljäs versio DSM-IV. DSM:n kehittäminen aloitettiin paljolti siksi, että Maailman terveysjärjestön WHO:n kehittämän laajemman, lääketieteen eri osa-alueet kattavan kansainvälisen tautiluokitusjärjestelmän (nykyisin ICD-10, "International Classification of Diseases", versio 10) psykiatriset diagnoosit olivat usein riittämättömiä tai ylimalkaisia ja sen vuoksi eivät kovin käyttökelpoisia psykiatrisen diagnostiikan työvälineitä. Molemmissa järjestelmissä useimmat diagnoosinimekkeet vastaavat sisällöltään toisiaan, vaikka erojakin on. DSM:n kehittämisen tarkoitus oli luoda teoriakehyksiin ja koulukuntiin sitoutumaton työväline, joka tekisi psykiatrisesta diagnostiikasta (vrt. ”"dia"” "läpi", ”"gnosis"” "tieto", ”"seuloa tiedon läpi"”) vähemmän mielivaltaista, erityisesti vähemmän riippuvaista psykologian ja psykiatrian koulukunnista tai paikallisista käsityksistä ja kulttuurista.


text: DSM:n idea on häiriön/tautitilan kuvaaminen samanaikaisesti useilla akseleilla.


text: Psykiatrisiin diagnooseihin liittyvät ongelmat eivät ole vain teoreettisia vaan pitkälle käytännöllisiä. Lääketieteellisen diagnoosin edellytykset täyttyvät huonosti muun muassa käsiteltäessä stressiperäisiä sairauksia ja kehityspoikkeamia, joissa oireet voivat vaihdella paljonkin eri ikäisellä. Tietyn syyn seuraukset voivat ilmentyä kovin erilaisena eri yksilöillä. Tämä johtaa siihen, että psykiatrian asiantuntijat eivät aina ole yksimielisiä potilaan diagnoosista. Psykiatristen diagnoosien luotettavuutta selvittävät tutkimukset osoittivat 1950- ja 1960-luvuilla, että yhdenmukaisuus kahden arvioijan välillä oli hävettävän heikko.


text: Mittausmenetelmät ovat käyttökelvottomia ilman tyydyttävää yhdenmukaisuutta eri arvioijien kesken. Yhtenä syynä heikkoon yhdenmukaisuuteen oli se, että asiantuntijat käyttivät eri olettamuksia saman diagnoosin taustalla olevista syistä. Jotkut diagnoosit perustuivat tietyn koulukunnan käsitykseen sairauden syistä. Tällainen diagnoosi on kuitenkin merkityksetön, jos taustalla olevaa teoriaa ei voida yleistää. Jopa saman psykiatrisen koulukunnankaan edustajat eivät välttämättä päässeet yksimielisyyteen diagnooseista. Tähän ongelmaan tartuttiin ryhtymällä kehittämään diagnostisia malleja, jotka eivät perustu sairauden syihin vaan oireisiin. Luotiin järjestelmä, jossa toisiaan muistuttavat oireet lajiteltiin samoihin luokkiin aivan kuin Carl von Linnén luomassa kasvien luokitusjärjestelmässä.


text: Oireen mukaista diagnostista järjestelmää käytettäessä pitäisi tiedostaa vahvuuksien lisäksi sen rajoitukset. Vaikka diagnoosista voidaan olla nyt eri asiantuntijoiden välillä useimmin yksimielisiä, keskusteltaessa sairauden syistä ja hoidosta johtopäätelmät voivat olla hyvin erilaiset. Samoin Linnén järjestelmässä kahden kasvin rakenne saattaa muistuttaa toisiaan, vaikka ne kuuluisivat eri lajeihin. Oireenmukaisessa luokitusjärjestelmässä esimerkiksi skitsofrenian ja autismin kirjon diagnooseja on vaikea erottaa. Ratkaisuna tähän on sovittu, että skitsofreniaa ei lapsuudessa diagnosoida, sillä autismi on kehityshäiriö, jonka oireet muuttuvat iän myötä. Diagnoosimalli toimii parhaiten niiden oireiden kohdella, joilla on selkeä ensisijainen elimellinen syy.


text: Kun diagnoosiluokittelua alun perin suunniteltiin, vallitsi vielä uskomus empirismiin – objektiiviseen tietoon ja tiedon mitattavuuteen. Sairauksille etsittiin ja niille löytyikin syitä (esimerkiksi infektiotaudit). Käytännössä kuitenkin harvalle fyysisellekin sairaudelle löytyy yksiselitteinen syy (ehkä tapaturmia lukuun ottamatta). Infektiotaudeissakin usein sairauteen vaikuttaa alkuperäistä aiheuttajabakteerin tai -viruksen lisäksi etenkin ihmisen puolustusjärjestelmä.


text: Useimpia sairauksia voi pitää biopsykososiaalisina, eli lopulta sairaus ja sairastaminen on monen yhtaikaa ja taustalla vaikuttavan tekijän summa. Tämän vuoksi DSM-järjestelmää voi pitää käänteentekevänä. Siinä ei oletetakaan olevan yhtä määriteltyä sairautta vaan realistisemmin ja järkevämmin kuvataan normaaliudesta poikkeavia oireita, ja kun näitä oireita esiintyy riittävästi ja riittävän pitkään, niin oireyhtymä voidaan nimetä sairaudeksi.


text: Diagnooseja ei voi pitää sinänsä sairautena: jokaisella ihmisellä on omanlaisensa sairaus. Kuitenkin on helpottavaa, kun voidaan antaa tilalle nimi depressio tai masennus ja on olemassa tutkimustietoa, miten masennusta ja sen oireita voidaan hoitaa. Ilman yhteisesti sovittuja, määriteltyjä diagnooseja psykiatrisen hoitotutkimuksen tekeminen ja tulosten vertailtavuus olisi lähes mahdotonta.


text: DSM-IV:ssä kukin mielenterveyden häiriö käsitteellistetään henkilöllä esiintyväksi, kliinisesti merkitseväksi psykologiseksi tai käyttäytymisessä ilmeneväksi oireyhtymäksi tai malliksi, johon liittyy kärsimystä (esimerkiksi tuskallinen oire) tai haittaa (eli toimintakyvyn heikkeneminen vähintään yhdellä merkittävällä alueella) tai merkitseväsi kohonnut kuoleman, kärsimyksen, haitan tai vakavan vapaudenmenetyksen riski. Tämä oireyhtymä tai malli ei saa olla pelkästään odotettu ja kulttuurisesti hyväksytty reaktio tiettyyn tapahtumaan, esimerkiksi läheisen henkilön kuolemaan. Mallia tai oireyhtymää on sen alkuperäisestä syystä riippumatta pidettävä nykyisellään ilmauksena henkilöllä esiintyvästä psykologisesta, biologisesta tai käyttäytymiseen liittyvästä toimintaongelmasta. Mielenterveyden häiriöitä eivät ole (esimerkiksi poliittisesti, uskonnollisesti tai seksuaalisesti) poikkeava käyttäytyminen tai ensisijaisesti yksilön ja yhteiskunnan välinen ristiriita, ellei tämä poikkeava käyttäytyminen ole edellä kuvatun kaltaisen, henkilöllä esiintyvän toimintaongelman oire (DSM-IV-TR 2000, s xxxi).


text: APA:n diagnostisen luokituksen uusin versio, DSM-5, hyväksyttiin joulukuussa 2012 ja otettiin käyttöön toukokuussa 2013. DSM-5 on saanut vaikutteita Evidence Based Practice -käsitteestä (tutkimusperusteiset käytännöt). DSM-5-diagnoosit saavat tukea mm. kokeellisen lääketutkimuksen tuloksista. Paljon keskustelua on herättänyt mm. Aspergerin oireyhtymä -diagnoosin poistuminen uudesta luokittelujärjestelmästä. APA:n diagnostistisen luokittelua on kritisoinut mm. Ian Hacking, jonka mukaan ”…mielisairauksien luokittelu ole lainkaan samanlaista kuin eläinten, vihannesten tai mineraalien luokittelu. Sen jälkeen mielisairauksien luokitteluun on käytetty useita järjestelmiä, mutta minusta ne kaikki tuntuvat perustuvan botaniseen malliin, ja se on ollut niiden kohtalokas vika”.


title: Jevhenija Bosch

text: Jevhenija Bohdanivna Bosch (, , alkuaan Jevhenija Hotlibivna Maisch, ; 23. elokuuta 1879 Otšakiv – 5. tammikuuta 1925 Moskova) oli bolševikkeja edustanut poliitikko. Hänestä tuli Ukrainan sosialistisen neuvostotasavallan ensimmäinen kansankomissaarien neuvoston puheenjohtaja. Hän toimi Ukrainan bolševikkihallituksen väliaikaisena johtajana 17. joulukuuta 1917 – 9. maaliskuuta 1918. Bosch oli syntyperältään juutalainen. Hänen puolisonsa oli tunnettu bolševikkijohtaja Georgi Pjatakov.


title: Jevhenija Bosch

text: Poliittisen uransa Bosch oli aloittanut jo 1890 kiinnostuttuaan sosiaalidemokraattisesta puolueesta. Hänestä tuli Venäjän sosiaalidemokraattisen työväenpuolueen Kiovan-komitean johtaja 1911. Vuonna 1912 hänet vangittiin, häneltä evättiin kansalaisoikeudet ja hänet karkotettiin eliniäksi Siperiaan.


title: Jevhenija Bosch

text: Vallankumouksen 1917 jälkeen hänestä tuli Venäjän sosiaalidemokraattisen työväenpuolueen (bolševikkien) aluekomitean sihteeri Ukrainaan. Ukrainan itsenäistymisprosessi alkoi joulukuussa 1917, kun Saksa ja Neuvosto-Venäjä solmivat aselevon Brest-Litovskin rauhanneuvotteluissa. Bolševikit pyrkivät vastustamaan Ukrainan kansallisten sosiaalidemokraattien itsenäisyyspyrkimyksiä ja kilpailevaa Ukrainan kansantasavaltaa sekä muodostamaan entisestä Venäjän keisarikunnasta neuvostovaltaan perustuvan liittovaltion. Boschin johtajakaudella Ukrainassa valtaa piti käytännössä Ukrainan kansantasavallan hallitus, joka teki rauhan saksalaisten kanssa jo ennen Brest-Litovskin rauhansopimusta, minkä vuoksi Saksa tunnusti Ukrainan kansantasavallan. Tämän vuoksi myös Ukrainan neuvostovalta joutui julistautumaan itsenäiseksi kilpaillakseen suosiosta ukrainalaismielisten sosiaalidemokraattien kanssa. Bosch erosi tehtävästään 1918 vastalauseeksi sille, että Brest-Litovskin rauha teki Ukrainasta Saksan alamaisen.


title: Jevhenija Bosch

text: Sittemmin Bosch palveli neuvostohallitusta monissa tehtävissä Ukrainan ulkopuolella. Tuskallisen sairauden murtamana hän teki itsemurhan vuonna 1925.


title: PFK Levski Sofia

text: PFK Levski Sofia on perinteikäs ja menestyksekäs jalkapalloseura Bulgarian Sofiasta.


title: PFK Levski Sofia

text: Seuran perusti vuonna 1911 joukko opiskelijoita. Virallisesti seura rekisteröitiin 24. toukokuuta 1914. Joukkueen nimi tulee Vasil Levskiltä. Vuonna 1920 järjestettiin Sofian kaupungin seurojen mestaruuskilpailu ja vuonna 1924 kansallinen mestaruuskilpailu, missä Levski edusti Sofiaa. Noista ajoista lähtien Levski on pelannut maan korkeimmalla sarjatasolla.


title: PFK Levski Sofia

text:
Kommunistihallinnon aikoihin Levskistä tuli ihmisten keskuudessa erittäin suosittu kansan joukkue. Vuosina 1950–1957 seura tunnettiin virallisesti nimellä "Dinamo", vuosina 1965–1985 "Levski-Spartak" ja vuosina 1985–1989 nimellä "Vitoša" ennen palautumista nykyisen vanhan nimen käyttöön. Kannattajien suussa seura on aina pysynyt Levskinä.
Joukkue on edennyt neljästi välieriin eurocup-kilpailuissa:


title: Boulgou

text: Boulgou on yksi Burkina Fason provinsseista. Se sijaitsee maan eteläosassa Centre-Estin hallintoalueella. Boulgoun pääkaupunki on Tenkodogo. Vuoden 2006 väestönlaskennan mukaan provinssin asukasluku oli 542 286.


title: Comoé

text: Comoé on yksi Burkina Fason provinsseista. Se sijaitsee maan lounaisosassa Cascadesin alueella. Comoén pääkaupunki on Banfora (106 815 asukasta). Vuoden 2006 väestönlaskennan mukaan provinssissa asuu 400 534 asukasta.


title: Akseli (nimi)

text: Akseli on suomalainen miehen etunimi.


title: Akseli (nimi)

text: Akseli on suomalainen muoto tanskalaisperäisestä nimestä "Axel", joka on muodostettu uudelleen heprealaisesta nimestä "Absalom", jonka merkitys on 'rauhan isä'.


title: Akseli (nimi)

text: Ensimmäisen kerran nimi oli almanakassa muodossa "Axel" vuodesta 1739 vuoteen 1858, jolloin se vaihdettiin suomalaisempaan kirjoitusasuun "Aksel". Vuodesta 1900 asuna on ollut Akseli.


title: Akseli (nimi)

text: Väestörekisterikeskuksen tietojen mukaan Akseli-nimen on saanut 1900-luvun alusta maaliskuuhun 2016 mennessä 13 643 henkilöä.


title: Gnagna

text: Gnagna on yksi Burkina Fason 45 provinssista. Se sijaitsee itäisessä Burkina Fasossa Estin hallintoalueella ja sen pääkaupunki on Bogandé. Vuoden 2006 väestönlaskennassa Gnagnan asukasluku oli 407 739.


title: Teraina

text: Teraina eli Washington Island on koralliatolli Tyynellämerellä. Se on osa Kiribatille kuuluvia Linesaaria. Atollin pinta-ala on 14 neliökilometriä ja asukasluku oli noin 1 700 vuonna 2015. Atollin löysi ensimmäisenä yhdysvaltalainen Edmund Fanning 12. kesäkuuta 1798. Hän nimesi sen George Washingtonin mukaan Washington Islandiksi. Teraina-nimityksen käyttö on yleistynyt Kiribatin itsenäisyyden aikana. Atollin tärkein vientituote on kopra.


title: Gourma

text: Gourma on yksi Burkina Fason provinsseista. Se sijaitsee itäisessä Burkina Fasossa Estin hallintoalueella ja sen pääkaupunki on Fada N’Gourma. Vuoden 2006 väestönlaskennassa provinssin väkiluku oli 304 169.


title: Houet

text: Houet on provinssi Burkina Fason lounaisosassa Hauts-Bassinsin hallintoalueella. Sen pääkaupunki on Bobo Dioulasso. Vuoden 2006 väestönlaskennassa provinssin väkiluku oli 902 662.


title: Ioba

text: Ioba on provinssi Burkina Fason lounaisosassa. Provinssin pääkaupunki on Dano, jossa on hieman yli 43 829 asukasta.. Koko provinssissa asukkaita oli vuoden 2006 väestönlaskennassa 197 186.


title: Kénédougou

text: Kénédougou on yksi Burkina Fason 45 provinssista. Se sijaitsee läntisessä Burkina Fasossa, Hauts-Bassinsin alueella. Kénédougoun pääkaupunki on Orodara. Vuoden 2006 väestönlaskennassa provinssin väkiluku oli 283 463.


title: Bohuslav Šťastný

text: Bohuslav Šťastný (s. 1949 Cholebovissa, Tšekkoslovakiassa) on tšekkiläinen entinen jääkiekkoilija, pelipaikaltaan vasen hyökkääjä. Hän pelasi 188 maaottelua tehden 73 maalia Tšekkoslovakian maajoukkueessa. Bohuslav pelasi Tšekkoslovakian mestaruussarjassa 504 liigaottelua tehden 241 maalia. Šťastný pelasi yhdessä Jiří Novákin ja Vladimír Martinecin kanssa.


title: Jacques Martin

text: Jacques Martin (25. syyskuuta 1921 Strasbourg, Ranska – 21. tammikuuta 2010 Sveitsi) oli sarjakuvantekijä (piirtäjä ja käsikirjoittaja), joka tunnettiin parhaiten Alix-sarjastaan. Hän oli yksi "Tintin"-sarjakuvalehden kultakauden ligne claire -piirtäjistä Edgar P. Jacobsin ja Hergén ohella. Alixin ohella Martin on luonut useita muitakin menestyneitä hahmoja.


title: Jacques Martin

text: Opiskeltuaan aluksi insinööriksi Martin ryhtyi vuonna 1942 piirtämään sarjakuvia. Sodan jälkeen hän matkasi Belgiaan etsimään julkaisijaa töilleen. Pian sen jälkeen hän tapasi Georges Remin (Hergé), jota hän avusti monessa "Tintti"-albumissa (varsinkin "Tintti Tiibetissä" ja "Seikkailu punaisella merellä").


title: Jacques Martin

text: Vuonna 1948 Tintin-lehdessä alkoi ilmestyä hänen sarjansa Alix. Sarjan päähenkilö oli gallialainen nuorukainen, jonka seikkailut tapahtuivat antiikin Rooman aikana. Sarjakuvasta tuli pian hyvin suosittu, ja sitä julkaistiin monissa eri maissa. Suomessa Alixia ovat julkaisseet WSOY (1974–1975) ja Apollo Kustannus (vuodesta 2008).


title: Jacques Martin

text: Myöhemmin Martin loi myös muita hahmoja. Näitä olivat toimittaja "Lefranc" vuonna 1952, keskiaikainen Alixin vastine "Jhen" vuonna 1978, Napoleonin aikalainen "Arno" vuonna 1983, antiikin kreikkalainen "Orion" vuonna 1990, muinainen egyptiläinen "Keos" vuonna 1992 ja 1600-luvun sankari Loïs vuonna 2000. Martin on käsikirjoittanut tai ideoinut useimmat näistä hahmoista kertovat sarjakuva-albumit, mutta itse hän piirsi vain kolme ensimmäistä Lefranc-albumia ja kaksi ensimmäistä Orion-albumia. Näistä hahmoista kertovia sarjakuvia ei ole suomennettu. Ruotsiksi on julkaistu viisi Lefranc-albumia nimellä Frank.


title: Jacques Martin

text: Heikentyneen näkökykynsä vuoksi Martin antoi vuonna 1998 myös tärkeimmän sarjansa Alixin muille piirtäjille. Hän kuitenkin jatkoi sarjan käsikirjoittamista vuoteen 2005 ja tämän jälkeenkin osallistui tarinoiden kehittelyyn aina kuolemaansa saakka.


title: Jacques Martin

text: Martinin eri hahmoista kertovia sarjakuva-albumeja on käännetty 15 kielelle, ja niitä on myyty noin 20 miljoonaa kappaletta.


title: František Tikal

text: František Tikal (18. heinäkuuta 1933 Včelná, Tšekkoslovakia – 10. elokuuta 2008 Praha, Tšekki) oli tšekkiläinen jääkiekkoilija. Pelipaikaltaan puolustaja. Hän oli maailman parhaimpia jääkiekkoilijoita 1950- ja 1960-luvuilla. Tikal pelasi 59 maaottelua tehden 17 maalia Tšekkoslovakian maajoukkueessa. Tšekkoslovakian mestaruussarjassa Tikal pelasi 360 maaottelua tehden 80 maalia. Hän pelasi jääkiekkoseurassa Sparta Praha.


title: Volta (joki)

text: Volta on joki Länsi-Afrikassa. Se virtaa Ghanan läpi pohjoisesta etelään ja laskee Guineanlahteen. Voltan alkujoet ovat Akosombon padon muodostamaan Voltajärveen laskevat Musta-Volta eli Mouhoun ja Valkoinen-Volta eli Nakambé Burkina Fasossa sekä Pendjari eli Oti Beninissä ja Togossa. Joen pituus on Mustan-Voltan alkulähteiltä mitattuna 1 600 kilometriä. Valuma-alueen laajuus on noin 400 000 neliökilometriä.


title: Volta (joki)

text: Voltan valuma-alueesta 43 % kuuluu Burkina Fasoon, 42 % Ghanaan, 7 % Togoon, 4 % Beniniin, 3 % Norsunluurannikkoon ja 1 % Maliin. Se muodostaa 70 % Ghanan, 61 % Burkina Fason, 46 % Togon ja 13 % Beninin pinta-alasta. Valuma-alueen tarkka laajuus on eri laskelmien mukaan 394 123 tai 398 390 neliökilometriä. Sen rajojen määrittely on vaikeaa pohjoisessa, josta ei juurikaan tule virtausta.


title: Volta (joki)

text: Alue rajoittuu idässä Akwapimin harjanteeseen, Togo- ja Fazaovuoriin ja Beninissä Atacoran harjanteeseen. Etelässä Kwahun ylänkö erottaa sen Ghanan pienistä rannikkojoista. Pohjoisessa ainoa huomattavampi kohouma on Bobo-Dioulasson länsipuolella sijaitseva Banforan ylänkö. Muualla korkeuserot ovat vähäisiä. 95 % alueesta sijaitsee alle neljänsadan metrin korkeudessa merenpinnasta ja 87 % kahdensadan ja neljänsadan metrin välillä.


title: Volta (joki)

text: Mustan-Voltan nimenä on Burkina Fasossa Mouhoun. Sen pituus on 1 363 kilometriä ja valuma-alueen laajuus 142 056 neliökilometriä. Joki saa alkunsa Dienkoa-nimisenä 500 metrin korkeudesta Bobo-Dioulasson lounaispuolelta. Musta-Volta virtaa ensin koilliseen, missä sen vesi ohjataan padon avulla Souroun jokilaaksoon. Joki kääntyy sitten kaakkoon ja etelään, jossa se muodostaa ensin Burkina Fason ja Ghanan ja sitten Ghanan ja Norsunluurannikon välisen rajan.


title: Volta (joki)

text: Valkoinen-Volta on Burkina-Fasossa nimeltään Nakambé. Sen pituus on 1 137 kilometriä ja valuma-alue 106 742 neliökilometriä. Joki saa alkunsa sadekauden jälkeen kuivuvana rämeenä 335 metrin korkeudesta valuma-alueen pohjoisnurkasta. Se virtaa kohti kaakkoa ja muodostaa alempana Bagrén tekojärven, jota säännöstelemällä joen virtaus on muutettu jatkuvaksi. Valkoisen-Voltan tärkein sivujoki on Punainen-Volta, jonka burkinalainen nimi on Nazinon. Sen pituus on 393 kilometriä ja valuma-alue 11 370 neliökilometriä.


title: Volta (joki)

text: Pendjari saa alkunsa 600 metrin korkeudesta Beninistä Natitingoun itäpuolelta. Sen pituus on 937 kilometriä ja valuma-alue 72 778 neliökilometriä. Se virtaa aluksi koilliseen ja sitten länteen ja lounaaseen muodostaen Beninin ja Burkina Fason välisen rajan. Togossa joki muuttuu jatkuvasti virtaavaksi ja saa nimen Oti. Käännyttyään kohti etelää se muodostaa osan Togon ja Ghanan rajasta.


title: Volta (joki)

text: Voltan alajuoksun valuma-alue on 71 608 neliökilometriä. Akosombon padon alapuolella joki virtaa kohti kaakkoa ja laskee Guineanlahteen Ada Foahin kaupungin luona. Ennen merta se muodostaa noin viisi kilometriä leveän estuaarin, jonka kosteikot ulottuvat 20 kilometrin päähän rannikolla ja kahdeksan kilometriä sisämaahan.


title: Volta (joki)

text: Jokiallas kuuluu neljään ilmastovyöhykkeeseen. Pohjoisessa on Sahelin vyöhyke, jonka vuotuinen sademäärä on alle 500 millimetriä. Sen eteläpuolella sijaitsevat sudanilais-sahelilainen ja Sudanin vyöhyke, joiden sademäärät ovat 500–900 ja 900–1100 millimetriä. Eteläisin osa kuuluu Guinean vyöhykkeeseen, jossa sademäärä on yli 1 100 millimetriä. Sateet kestävät Sudanin vyöhykkeellä maaliskuusta lokakuuhun, kun taas Guinean vyöhykkeellä ensimmäinen sadekausi on tammi-helmikuussa ja toinen elokuusta marras-joulukuuhun.


title: Volta (joki)

text: Voltan vuotuinen vesimäärä Akosombon padon alapuolella on 38,2 kuutiokilometriä. Siitä 30–40 prosenttia tulee Otijoesta. Keskimääräinen virtaama Senchin mittauspaikalla lähellä jokisuuta oli 1 106 kuutiometriä sekunnissa vuosina 1936–1979. Virtaus on suurimmillaan loka-marraskuussa ja pienimmillään tammi-toukokuussa.


title: Volta (joki)

text: Voltan alueen väestö oli 18,6 miljoonaa vuonna 2000 ja sen odotetaan kasvavan 33,9 miljoonaan vuonna 2025. Väestöstä 43 % asuu Burkina Fasossa ja 38 % Ghanassa.


title: Volta (joki)

text: Alueen suurimmat vedenkuluttajat ovat keinokasteltu maatalous (71,1 %), kaupunkien ja maaseudun vesihuolto (15,5 ja 7,8 %) ja karjanhoito (5,5 %). Keinokastelua varten on rakennettu lukuisia pieniä, keskisuuria ja suuria patoaltaita, joiden varastointikyky on yli kolme kuutiokilometriä vettä. Keinokasteltu peltoala on arvioitu 30 500 hehtaariksi.


title: Volta (joki)

text: Joessa elää 139 kalalajia, joista kahdeksan on kotoperäisiä. Kalastusta harjoitetaan varsinkin Voltan, Bagrén ja Kompiengan tekojärvillä sekä Mouhounin yläjuoksun ja Souroun tulva-alueilla. Arviot vuotuisesta kalasaaliista vaihtelevat 40 000:sta 250 000:een tonniin. Kymmenestä viiteentoista prosenttia menee omaan kulutukseen ja loput myydään lähiseudun markkinoilla.


title: Volta (joki)

text: Voltalla ja sen sivujoilla on useita vesivoimalaitoksia. Vuosina 1961–1965 rakennetun Akosombon padon muodostama Voltajärvi Ghanassa oli ennen Kiinan Kolmen rotkon padon valmistumista maailman suurin tekojärvi. Sen pinta-ala on enimmillään 8 502 neliökilometriä ja tilavuus 148 kuutiokilometriä. Akosombon voimalan alkuperäinen kapasiteetti oli 588 megawattia. Vuonna 1982 sen alapuolelle Kpongiin valmistui 160 megawatin vesivoimala. Useiden parannusten jälkeen niiden yhteiskapasiteetti on 1 180 megawattia (vuonna 2005) ja todellinen vuosituotanto 4 800 gigawattituntia. Voimaloiden tuottamaa sähköenergiaa käyttävät Ghanan ja naapurimaiden kotitaloudet sekä kulta- ja alumiiniteollisuus.


title: Volta (joki)

text: Vuonna 2013 valmistunut Buin pato Mustalla-Voltalla Ghanassa muodostaa 440 neliökilometrin laajuisen tekojärven, jonka tilavuus on 12,35 kuutiokilometriä. Sen alle jäi 20 prosenttia Buin kansallispuistosta. Buin voimalaitoksen kapasiteetti on 400 megawattia.


title: Volta (joki)

text: Burkina Fasossa on kaksi voimalaitosta: vuonna 1984 valmistunut Bagré Valkoisella-Voltalla ja vuonna 1989 valmistunut Kompienga Otin sivujoella Oualella. Niiden kapasiteetit ovat 16 ja 14 megawattia. Otijoella Beninissä sijaitsevan Batchangan voimalan kapasiteetti on 15 megawattia. Suunitteilla on useita pieniä voimaloita.


title: Volta (joki)

text: Voltan alueen ympäristöongelmia ovat luonnonvaraisen kasvillisuuden väheneminen, jokien ja patoaltaiden liettyminen, Akosombon padon aiheuttama rannikon eroosio sekä vesihyasintin kaltaisten vieraslajien leviäminen. Ilmaston lämpeneminen ja 1970-luvulla alkanut sademäärän vähentyminen varsinkin alueen pohjoisosassa lisäävät vesivaroihin kohdistuvaa painetta. Niiden hyödyntämistä ohjaa vuonna 2009 perustettu yhteistyöelin Volta Basin Authority – Autorité du bassin de la Volta.


title: Volta (joki)

text: Joen paikallisia nimiä sen alajuoksulla ovat "Firao" tai "Frao" ja "Atirri". Eurooppalaiset ovat tunteneet Voltan alajuoksun jo 1400-luvun portugalilaisten tutkimusmatkailijoiden ajoista lähtien. He antoivat joelle sen mutkittelevan kulun vuoksi nimen "Volta", joka tarkoittaa ’mutkaa’. Joesta otti nimensä Ylä-Voltan valtio, joka nimettiin uudelleen Burkina Fasoksi vuonna 1984.


title: Komondjari

text: Komondjari on provinssi Burkina Fasossa. Se sijaitsee maan itäosissa Estin hallintoalueella ja sen pääkaupunki on Gayéri. Vuoden 2006 väestönlaskennassa provinssin väkiluku oli 80 047.


title: Zondoma

text: Zondoma on yksi Burkina Fason provinsseista. Se sijaitsee Burkina Fason pohjoisosassa Nordin alueella. Zondoman pääkaupunki on Gourcy.


title: Zondoma

text: Vuonna 2016 provinssissa arvioidaan olevan 221 400 asukasta.


title: Léraba

text: Léraba on yksi Burkina Fason provinsseista. Se sijaitsee Burkina Fason lounaisosassa Cascadesin alueella. Léraban pääkaupunki on Sindou (18 484 asukasta). Vuoden 2006 väestönlaskennassa provinssissa oli 124 422 asukasta.


title: Timo Saarikoski

text: Timo Sakari Saarikoski (s. 17. heinäkuuta 1969 Kiukainen) on entinen suomalainen jääkiekkoilija. Pelipaikaltaan hän oli keskushyökkääjä.


title: Timo Saarikoski

text: Saarikoski aloitti uransa Porin Ässissä, jossa hän pelasi kaudet 1987–1989. Ässistä hän siirtyi Rauman Lukkoon, jossa pelasi kaudet 1989–1993. Seuraavaksi hän siirtyi Jokereihin. Jokereissa hän pelasi viisi ja puoli kautta, kunnes siirtyi kesken kauden 1998–1999 takaisin Ässiin. Kauden 1999–2000 Saarikoski pelasi SaiPassa ja uransa viimeisen kauden 2000–2001 taas Jokereissa. Yhteensä hän teki urallaan SM-liigan runkosarjassa 541 ottelussa 130 maalia ja 260 syöttöä eli yhteensä 390 tehopistettä. Pudotuspeleissä vastaavat tehot olivat 45 ottelussa kymmenen maalia ja 15 syöttöä eli 25 tehopistettä. Saarikoski voitti urallaan kolme Suomen mestaruutta, yhden hopean ja yhden pronssin.


title: Timo Saarikoski

text: Saarikoski edusti Suomen maajoukkuetta 74 maaottelussa tehden niissä 8 maalia ja 13 syöttöä eli 21 tehopistettä. Hän oli mukana 1992 talviolympialaisissa sekä MM-kisoissa vuosina 1992 ja 1993. Vuoden 1992 MM-kilpailuissa Suomi saavutti MM-hopeaa.


title: Timo Saarikoski

text: Pelaajauransa jälkeen Saarikoski on toiminut valmentajana. Hän valmensi kaudella 2005–2006 Ässien A-junioreita, mutta erosi toimestaan kesken kauden. Saarikoski valittiin Suomen Jääkiekkoleijonaksi numerolla 178.


title: Timo Saarikoski

text: 1.6.2009 alkaen Timo Saarikoski on työskennellyt Rauman Lukon valmennuspäällikkönä. Nykyinen sopimus on 2+1-vuotinen.


title: MTV Finland

text: MTV Finland on televisiokanava, joka on osa kansainvälistä MTV:tä (ent. Music Television). Kanavan prime-time -ohjelmistoon kuuluu nykyisin lähinnä amerikkalaisia reality- ja draamasarjoja, ja musiikkivideoita nähdään lähinnä aamuyöstä aamuun. Kotimaisten musiikkivideoiden osuus on jäänyt melko pieneksi. Kanava aloitti lähetyksensä sunnuntaina 18. syyskuuta 2005. Ensimmäisen lähetyksen juonsi Axl Smith ja ensimmäisenä videona nähtiin HIM:n "Wings of a Butterfly". MTV Finland korvasi aikaisemman yhteispohjoismaisen MTV Nordic -kanavan.


title: MTV Finland

text: 16. helmikuuta 2009 MTV Finlandin ohjelmakartta muuttui siten, että musiikkivideoita nähdään arkisin kello n. 3.00–11.00 ja sarjaohjelmien aikatauluja kiristettiin siten, ettei niiden välissä nähdä enää ollenkaan musiikkivideoita. Samalla myös kanavan graafinen ilme uudistui. Viikonloppuisin musiikkivideoita nähdään n. kello 2.00–10.00. Kotimaisuus näkyy kanavalla harvojen suomalaisten musiikkivideoiden lisäksi lähinnä sarjaohjelmien suomenkielisten tekstitysten ja suomalaisten mainosten muodossa. Kanavalla ei ole säännöllistä juonnettua ohjelmistoa niin suomeksi kuin muillakaan kielillä.


title: MTV Finland

text: Heinäkuussa 2009 kaikki maailman MTV-kanavat siirtyivät käyttämään yhtenäistä graafista ilmettä, joten kaikki MTV-kanavat ympäri maailman ovat ulkoasultaan suunnilleen samanlaisia. Graafinen ilme uudistui jälleen 1.7.2011, jolloin MTV siirtyi kansainvälisesti käyttämään USA:n MTV:llä jo vuodesta 2010 asti käytössä ollutta uudistunutta logoa, josta teksti "Music Television" on jätetty pois.


title: MTV Finland

text: MTV Finlandilla ei ole Suomessa omaa studiota. Aikaisemmin, kun suomeksi juonnettuja ohjelmia oli useitakin, osa suomenkielisten juontojen kuvauksista ostettiin alihankintana suomalaiselta yritykseltä ja osa suomenkielisistä juonto-osuuksista kuvattiin Tukholmassa MTV:n omalla studiolla. Teknisesti lähetykset lähetetään Lontoosta. Suomessa MTV:llä on vain mainosmyyntitoimisto.


title: MTV Finland

text: Kanava näkyy maksuttomana kaapeliverkoissa, satelliittijakelussa Canal Digitalin ja Viasatin maksupaketeissa, Telian ja Elisan IPTV-palveluissa ja 1. syyskuuta 2007 alkaen MTV Finland on näkynyt myös maanpäällisessä antenniverkossa DNA Welhon (ent. PlusTV) maksupaketeissa E-kanavanipussa, jossa se jakaa saman kanavapaikan Nick Jr.-lastenkanavan kanssa (Nick Jr. klo 6.00–18.00, MTV klo 18.00–6.00). Keväällä 2009 MTV Networks Europe haki nykyisen toimilupansa laajennusta Suomen maanpäälliseen antenniverkkoon tarkoituksenaan saada sekä MTV Finland että Nickelodeon näkymään omilla kanavapaikoillaan täydellisinä, mutta toimiluvan laajennusta ei myönnetty.


title: MTV Finland

text: 31. maaliskuuta 2011 Nickelodeon-kanavalle myönnettiin toimilupa uuteen VHF C-kanavanippuun. Kanavan jakaminen Suomessa kuitenkin lopetettiin jo 2013 Nick Jr .-kanavan korvatessa sen.


title: Billy Gould

text: William David Gould (s. 24. huhtikuuta 1963 Los Angeles) on yhdysvaltalainen muusikko ja tuottaja. Hän syntyi Los Angelesissa, mutta siirtyi 1980-luvun alussa San Franciscoon. Vuosina 1982-1998 hän toimi Faith No More -yhtyeen basistina. Hän aloitti uransa tuottajana 1990-luvun puolivälissä. Gould on tuottanut muun muassa CMX:n albumin "Vainajala".


title: Poni (Burkina Faso)

text: Poni on yksi Burkina Fason provinsseista. Se sijaitsee Burkina Fason lounaisosassa Sud-Ouestin alueella. Ponin pääkaupunki on Gaoua. Vuoden 2006 väestönlaskennassa Ponin väkiluku oli 254 371.


title: Ganesha

text: Ganesha (sanskritiksi गणेश tai श्रीगणेश, myös Ganapati, Vinayaka tai Binayak) on yksi hindulaisuuden tärkeimmistä ja kunnioitetuimmista jumalista. Hänet kuvataan yleensä suurivatsaisena, keltaisena tai punaisena, nelikätisenä ihmisenä, jolla on yksikärsäinen elefantin pää ja vierellään tunnuseläin hiiri. Ganesha on Shivan ja Parvatin poika sekä joissain myyteissä Bharatin, Riddhin ja Siddhin mies. Hän on hyvän onnen, viisauden ja älykkyyden jumala.


title: Ganesha

text: Ganeshan neljä kättä kuvataan usein seuraavasti: yhdessä on kirves, toisessa norsun ohjauskeppi (jotka symboloivat syntien irtileikkuuta ja kaitselmusta) ja kolmannessa lootuksenkukka tai kupillinen makeisia (symboloiden jumalallista viisautta ja sen hedelmiä). Neljännen käden kämmen on käännetty katsojaan päin siunauksen merkkinä.


title: Ganesha

text: Kerrotaan, että Ganeshan äiti Parvati loi hänet ilman apua mieheltään Shivalta, joka ei halunnut lapsia. Tästä syystä Ganeshan ja hänen äitinsä suhde on ainutlaatuinen.


title: Ganesha

text: Ganesha samaistetaan usein pyhään tavuun OM, ja hän edustaa tasapainoa vahvuuden ja hyvyyden välillä sekä mahdin ja kauneuden välillä. Ganesha on hyvin rakastettu ja palvottu jumala, koska hän edustaa hyvää onnea ja uusia alkuja. Hän tarjoaa menestystä ja vaurautta ja poistaa sen tieltä kaikki henkiset tai materiaaliset esteet. Tämän takia häneen turvaudutaan ennen kaikenlaisia toimia ja suorituksia: häneltä pyydetään esimerkiksi apua matkoille, kokeille ja liiketoimille. Lisäksi kaikki pyhät menot (puja) ja rukoukset usein aloitetaan häntä kutsumalla. Ganesha on myös ensimmäinen symboli, joka uuteen kotiin asetetaan.


title: Oudalan

text: Oudalan on yksi Burkina Fason provinsseista. Se sijaitsee Burkina Fason koillisosassa Sahelin alueella. Oudalanin pääkaupunki on Gorom-Gorom. Provinssissa oli vuoden 2006 väestönlaskennassa yhteensä 197 240 asukasta. Oudalanin suurimmat etniset ryhmät ovat tuaregit ja fulbet.


title: Nitrokabinetti

text: Nitrokabinetti on vuosina 1997–1998 MTV3:lla esitetty suomalainen komediasarja. Sarja on esitetty uusintana vuonna 2006.


title: Nitrokabinetti

text: Sarja kertoo viiden eläkeläisen hulvattomasta elämästä Ruskalinnan vanhainkodista. Vanhukset ovat nuoruudessaan olleet merkittäviä hahmoja suomalaisessa politiikassa ja teollisuuselämässä. He käyttävät ainutlaatuisia diplomaattisia suhteita herkästi vielä vanhoilla päivilläänkin. Lähes jokaisessa jaksossa merkittävässä asemassa on vanhainkodin hoitaja Karin Långströmin ja vanhusten välinen jännite. Nitrokabinetin jaksoissa käsiteltiin usein humoristisella tavalla ajankohtaisia aiheita, kuten esimerkiksi politiikkaa. Jaksoissa nähtiin joskus myös muun muassa kansanedustajia esittämässä itseään. Sarjan ovat käsikirjoittaneet salanimet Olle Kaarna ja Tarja V. Parsas.


title: Viña del Mar

text: Viña del Mar on kaupunki Valparaíson alueella, Chilessä. Sen asukasluku on noin 318 500 (2004), joten se on maansa neljänneksi suurin kaupunki. Kaupunki sijaitsee Tyynen valtameren rannikolla ja noin 110 kilometrin päässä Santiagosta. Viña del mar on yksi Chilen tärkeimmistä turistikohteista ja se houkuttelee niin kotimaisia kuin ulkomaalaisia turisteja valkoisilla hiekkarannoillaan ja vuosittaisilla musiikkifestivaaleillaan.


title: Viña del Mar

text: Slayer - yhtyeen laulaja/basisti Tom Araya on syntynyt Viña del Marissa.


title: Passoré

text: Passoré on yksi Burkina Fason provinsseista. Se sijaitsee Burkina Fason pohjoisosassa Nordin alueella. Passorén pääkaupunki on Yako. Vuoden 2006 väestönlaskennassa provinssin väkiluku oli 322 873.


title: Es Español

text: Es Español on vuonna 2001 tuotettu espanjalainen kieliohjelma. Sarja kertoo neljästä henkilöstä Tonista, Begoñasta, Lolasta ja Antonista. Sarjan kautta oppii espanjan kielen alkeita.


title: Es Español

text: Sarjaa esitetään Suomessa Yleisradion TV-kanavilla.


title: Hanuman

text: Hanuman (sanskritiksi हनुमत् "hanumat"; हनुमान् "hanumān") on hindulaisuuden apinankasvoinen jumala. Hanuman on hindujen "Ramayana"-runoelmassa apina-armeijan päällikkö, oppinut mies ja taitava muusikko. Hanuman auttoi Vishnun seitsemättä inkarnaatiota Ramaa pelastamaan vaimonsa Sitan Ravana-demonin käsistä. Hanumania palvotaankin uskollisena auttajana. Uskollisuutensa hän osoitti repimällä auki oman rintansa, näyttäen sydämessään olevan Raman ja Sitan kuvan.


title: Hanuman

text: Hanuman on tuulenjumala Vayun poika. Hän on saanut apinakasvonsa siitä, että hänen äitinsä Anjana oli muuttunut apinaksi. Hanumania pidetään myös Shivan ilmentymänä.


title: Hanuman

text: Hanuman on monen hindun suosikkijumala. Hanumanin papit ovat vaishnalaisia, mutta myös moni shaivalainen pitää häntä suosikkijumalanaan. Hanuman on erityisesti painijoiden ja akrobaattien suojelija. Hanuman selvittää pulmatilanteet, ja hänen apuaan etsivät usein näyttelijät, ohjaajat, asianajajat ja luennoitsijat. Myös matkaajat pysähtyvät maanteiden varsilla oleviin pieniin Hanumanin temppeleihin pyytämään apua matkanteossa.


title: Hanuman

text: Hanuman kuvataan puolittain polvistuneena, käsivarret usein eteenpäin ojennettuina, kädet "namate"-asennossa ja häntä pystyssä. Hänen olallaan näkyy joskus pyhä nauha, ja hänellä on kädessään usein nuija ja vuori. Vuorella kasvavat taikayrtit kuvaavat Hanumanin kykyä voittaa voittamattomilta näyttävät esteet.


title: Angers

text: Angers ([ãʒɛ]) on kaupunki Länsi-Ranskassa Pays de la Loiren alueella. Angers'ssa on asukkaita 147 305 (2009) ja se on Maine-et-Loiren departementin pääkaupunki. Se on myös muinaisen Anjoun herttuakunnan entinen pääkaupunki. Kaupunki sijaitsee Maine-joen rannalla muutaman kilometrin päässä Loire-joesta. Nykyään kaupungissa toimii mm. Euroopan unionin erillisvirasto CPVO (Yhteisön kasvilajikevirasto).


title: Angers

text: Varhaisin merkki ihmisten suvun esiintymisestä alueella on 400 000 vuotta vanha kivityökalu. Nykyihmisen asutuksesta on neoliittiselta kaudelta löytynyt hyvin paljon jäänteitä. Roomalaiset valtasivat alueet gallialaiselta Andecavi-heimolta, joka on antanut nimensä sekä Anjoulle että Angers'lle. Roomalaiset antoivat kaupungille nimen "Juliomagus".


title: Koulpélogo

text: Koulpélogo on provinssi Burkina Fason kaakkoisosassa Centre-Estin hallintoalueella. Sen pääkaupunki on Ouargaye. Vuoden 2006 väestönlaskennassa provinssin väkiluvuksi saatiin 259 395.


title: Narragansettit

text: Narragansettit on algonkinien-kieliryhmään kuulunut Pohjois-Amerikan alkuperäiskansa. He asuivat alkuaan nykyisen Rhode Islandin alueella. 1600-luvun alussa narragansettien määrä oli lähemmäs 10 000 intiaania, ja he olivat suurin ja hallitsevin Uuden-Englannin rannikkoseutujen heimoista ennen Englannista tulleiden siirtolaisten saapumista.


title: Narragansettit

text: Narragansettit joutuivat käymään valtataisteluita pequoteja, mohegaaneja ja mohawkeja vastaan. Brittien kanssa solmitut hyvät suhteet päätyivät keskinäisiin sotiin. Vuosina 1675–1678 käyty kuningas Philipin sota löi narragansettit hajalle. Hengissä selvinneet myytiin joko orjiksi Karibian saarille tai adoptoitiin abenakien, mahicanien, mohegaanien ja nianticien väestöön. Vain viimeisenä mainitut jatkoivat elämäänsä narragansett-nimen alla.


title: Narragansettit

text: Vuonna 1614 isorokko kulkeutui Atlantin rannikolla asuvien intiaanien keskuuteen. Epidemian vyöryessä yli Uuden-Englannin rannikkoseutujen monet paikalliset intiaanikansat joutuivat jättämään asuinalueensa. Vuosina 1617–1619 riehuneet taudit surmasivat paljon pokanoketeja ja massachusetteja, koska intiaaneilla ei ollut immuniteettia eurooppalaisten tuomia tauteja vastaan. Narragansettit välttivät sairaudet pakenemalla Narragansett-lahdella oleville saarille, jonne rakennettuihin kyliinsä he eristäytyivät epidemian ajaksi. Kun kulkutaudit olivat ohi vuonna 1620, vahingoittumattomina selvinneet narragansettit tulivat esiin ja palasivat rannikolle. He poimivat mukaansa muiden kansakuntien rippeitä ja lisäsivät populaatiotaan.


title: Narragansettit

text: Vuonna 1620 narragansetit alkoivat hankkia kokemuksia kaupankäynnistä eurooppalaisten kanssa. Kauppaa käytiin varsinkin New Yorkin hollantilaisten kanssa. Kauppasuhteet toimivat myös englantilaisten siirtokuntaan Plymouthiin, joka oli perustettu Massachusettsiin. Narragensettien maan ja Plymouthin välimailla asuvat wampanoagit toivottivat englantilaiset tervetulleiksi ja tekivät liiton heidän kanssaan. Tämä loukkasi narragansetteja, koska heidän määräämisvaltansa alla olleet wampanoagit eivät olisi saaneet ilman heidän lupaansa tehdä tuttavuutta Plymouthin uudisasukkaiden kanssa. Tämän teon seurauksena narragansettien päällikkö Canonicus lähetti taisteluhaasteena englantilaisille käärmeennahkaan kiedottuja nuolia. Plymouthin siirtokunta lähetti Canonicukselle saman käärmeennahan takaisin ruudilla täytettynä.


title: Narragansettit

text: Vastalahjasta yllättyneet narragansettit päättivät antaa englantilaisten olla rauhassa. Tämä oli Plymouthin siirtokunnan onni, sillä he olisivat olleet helppo vastus Canonicuksen sotajoukoille. Tämän tapauksen jälkeen englantilaiset alkoivat rakentaa suojakseen linnaketta, koska käsittivät olevansa suojattomia intiaanien mahdollisten sotatoimien kohdistuessa heihin.


title: Narragansettit

text: Brittisiirtokunnan vahvistaessa linnakettaan kohdistui narragansettien huomio heidän mailleen hyökkääviin pequoteihin. Vuoden 1622 aikana hyökkääjien onnistui riistää osa narragansettien maa-alueista luoteisessa Rhode Islandissa. Vuotta myöhemmin myös mohawkit ryhtyivät sotimaan narragansetteja vastaan. Samaan aikaan Plymouthin siirtokunta kasvoi laivojen tuodessa yhä uusia siirtolaisia. Intiaanien sotiessa keskenään nousi eurooppalaisia asutuskeskuksia Plymouthin ympäristöön. Uudet tautiepidemiat levisivät intiaanien keskuuteen. Narragansettit eivät onnistuneet välttämään toista kertaa isorokkoa, vaan taudit surmasivat 1630-luvun alkupuolella paljon heidän väestöään. Tästä huolimatta narragansettit onnistuivat valtaamaan pequoteilta takaisin näiden anastamat maa-alueet.


title: Narragansettit

text: Pequotien valta-asemaa horjuttivat sisäiset ristiriidat, joiden seurauksena kiinteässä yhteistyössä heidän kanssaan toimineet mohegaanit irtaantuivat omaksi ryhmäkseen päällikkönsä Uncasin johdolla. Hollantilaismielinen pequotien uusi ylipäällikkö Sassacus riitaantui englantilaisten kanssa kanssa ja aloitti sodan näiden siirtokuntia vastaan Connecticutissa 1636. Kun Connecticutin ja Massachusettsin siirtolaiset alkoivat suunnitella vastaiskuja pequotien kyliin yritti Sassacus turvautua mohegaaneihin ja narragansetteihin. Nämä olivat kuitenkin solmineet liiton englantilaisten kanssa. Narragansett-päällikkö Miontonomo antoi yli 500-soturia brittien käyttöön, jotka itse olivat saaneet kokoon vain 240 siirtolaista ja 70 mohegaania.


title: Narragansettit

text: Toukokuussa 1637 britit, narragansettit ja mohegaanit suorittivat aamuöisen hyökkäyksen paaluvarustettuun Pequot-kylään Massachusettin Mystic riverille. Kyläläiset, jotka suurelta osalta muodostuivat naisista, lapsista ja vanhuksista, eivät kyenneet tarjoamaan vastarintaa. Soturit olivat poissa järjestelemässä hyökkäyksiä brittien asutuksia vastaan. Heidät jäljitettiin ja ajettiin Mystic joen suoalueille, jonne takaa-ajajat järjestivät heille ansan. Nämä tapahtumat ja niitä seuranneet taistelut verottivat yli tuhannella hengellä pequotien rivejä. Päällikkö Sassacuksen kuolema oli samalla pequotien valtakauden loppu. Uncas käytti hyväkseen tilannetta ja adoptoi yli tuhat eloonjäänyttä pequotia mohegaaneihin vahvistaakseen kansaansa Uuden-Englannin eteläosien valtataisteluun.


title: Narragansettit

text: Nähdessään mohegaanien kasvavan voiman Miontonomo pyrki saamaan liittolaisia narragansetteille alueen pienistä heimoista. Mattabesicit ja pocumtukit lupautuivat antamaan tukensa hänelle. Vuonna 1642 Miontonomo teki pitkiä neuvottelumatkoja vesiteitse Long Islandille ja Hudsonjoen rannoille värvätäkseen sikäläisiä heimoja liittolaisikseen. Narragansettien vierailu saarella osui kuitenkin huonoon ajankohtaan, kun hollantilaisten Manhattanille perustama Uusi Amsterdam oli alkanut sodan sitä ympäröivien heimojen kanssa. Vuosina 1643–1644 käyty sotatila tunnetaan historiassa wappinger-sotana. Hollantilaiset menettivät suuren osan väestään lähes 20 eri delawareheimon. noustessa heitä vastan. Varman tuhon estääkseen hollantilaiset turvautuivat Connecticutin englantilaisiin ja kapteeni John Underhillin johtamat vapaaehtoisjoukot rauhoittivat tilanteen. Sodan ajaksi Rhode Islandilla lähes eristyksiin joutuneet narragansettit tekivät Miontonomon johdolla yllätyshyökkäyksen mohegaanien pääkylään Shetucketiin, mutta britit ehtivät varoittaa mohegaaneja hyökkäyksestä. Narragansettien liki 900 soturia käsittävä armeija keskeytti sodan mohegaanien siepatessa heidän päällikkönsä.


title: Narragansettit

text: Mohegaaneja johtava Uncas luovutti Miontonomon Hartfordin linnakkeen briteille, jotka sulkivat tämän tyrmään. Monien neuvottelujen jälkeen Miontonomo vapautettiin ja hän sai luvan palata kansansa pariin. Moheganien kylässä Uncasin veli löi tomahawkilla takaapäin Miontonomoa kuolettavasti. Päällikkönsä menettäneet narragansettit eivät toipuneet menetyksestään, vaan joutuivat englantilaisten Rhode Islandin siirtokunnan ylivallan alle. Vanha päällikkö Canonicus kuoli 1640-luvun lopulla.


title: Narragansettit

text:
Suurista johtajista jäljelle jäänyt itäisten nianticien päällikkö Ninigret päätti vallata lisää elintilaa Rhode Islandin ulkopuolelta.
Vuonna 1653 hän kokosi joukon niantic- ja narragansett-sotureita suurta sotaretkeä varten. He ylittivät kanootein Long Islandin salmen tarkoituksenaan valloittaa montauk-intiaanien maa Long Islandin itäkärjessä. Alakynteen joutuneet montaukit saivat apua odottamattomalta taholta kun vuonna 1640 saarelle perustettu Southamptonin siirtokunta ajoi pois Ninigretin sotajoukot.


title: Narragansettit

text: 1660-luvun alussa narragansettien lukumäärä oli viitisentuhatta. Rhode Islandin siirtolaisia oli vähemmän, arviolta 3 000 henkeä. Heidän keskinäiset välinsä pysyivät hyvinä koko vuosikymmenen. Vuonna 1643 perustettu Uuden-Englannin konfederaatio, johon kuluivat Connecticut, Massachusetts, New Haven ja Plymouth, käsitti kymmenkertaisen määrän asukkaita Narragansetteihin verrattuna. Tämä siirtokuntien yhdistys oli tehty niin ranskalaisia, hollantilaisia kuin intiaanejakin vastaan ja rauhoitti myös narragansetteja. Lisäksi Rhode Islandin toisessa perustuslaissa oli pykälä, jossa kiellettiin ahdistelemasta alueen intiaaniväestöä ilman siirtokunnan kuvernöörin antamaa lupaa.


title: Narragansettit

text: Suurin syy narragansettien hyviin suhteisiin varsinkin Rhode Islandin valkoiseen väestöön oli kuitenkin käännytystyötä intiaanien parissa tehneellä Roger Williamsilla, joka monilla saarnamatkoillaan teki evankeliumia tutuksi intiaanien keskuudessa ja sai myös narragansettit jättämään alkuperäiset aikeensa nousta sotaan uudisasutuksia vastaan. Rukouskaupunkien lisääntyminen eri puolille Uutta-Englantia lisäsi rauhaa ja loi kuvaa sodattomasta tulevaisuudesta.


title: Narragansettit

text: 1670-luvun alussa näkyivät lähestyvän sodan ensimmäiset merkit. Narragansettit eivät liittyneet alkaviin levottomuuksiin, vaan ongelmat tulivat wampanoagien suunnalta, jotka puoli vuosisataa aiemmin olivat auttaneet puritaaneja selviytymään kylmän talven yli. Vanhan päällikön Massasoitin kuoltua vuonna 1661, oli uudeksi johtajaksi noussut hänen nuorempi poikansa Metacomet, joka tunnettiin valkoisten keskuudessa nimellä kuningas Philip. Hän jatkoi isänsä alulle panemia rauhansopimuksia, mutta oli samalla päättänyt estää englantilaisia saamasta haltuunsa lisää intiaaneille kuuluvia maita. Väitettiin, että kuningas Philip suunnitteli suurta salaliittoa brittisiirtokuntia vastaan. Siirtolaiset vaativat uutta rauhansopimusta, jossa ehtona olisi, että intiaanit luopuisivat kaikista tuliaseistaan. Philip saatiin suostuteltua allekirjoittamaan sopimus, mutta vain osa intiaaneista noudatti aseistariisuntaa.


title: Narragansettit

text: Vuonna 1671 kirjoitettu viimeisin rauhansopimus johti sotaan. Intiaanit tunsivät itsensä täysin siirtolaisten nöyryyttämiksi, eikä kuningas Philip pystynyt enää pidättelemään sotureitaan, jotka päättivät nousta brittien ylivaltaa vastaan. Wampanoagit aloittivat sodan kesällä 1675. Kuningas Philip sai muun muassa noin 4 000 narragansettia liittolaisikseen englantilaisia vastaan. Mohegaanit pysyivät uskollisina briteille heidän ainoina liittolaisinaan. Narragansettien sotureita johti Miontonomon poika Canonchet, kun sen sijaan Ninigretin niantecit halusivat pysyä puolueettomana alkaneessa sodassa. Intiaanien sotajoukot liikkuivat pieninä ryhminä eri puolilla Massaschusettsia ja Connecticutia, ja heitä oli vaikea jäljittää. Uuden-Englannin lähes sadasta kaupungista Philipin joukot hyökkäsivät likimain joka toiseen ja onnistuivat hävittämään kymmenkunta kaupunkia kokonaan.


title: Narragansettit

text: Uuden-Englannin konfederaatti pääsi suorittamaan ainoan historiallisen yhteisesiintymisensä palkatessaan avukseen majuri Talcottin johtamat tuhat siirtolaista ja 150 mohegaania. Tämä sotajoukko onnistui tuhoamaan suuren narragansettien kylän Rhode Islandin Kingstonissa joulukuussa 1675. Arviolta 600 narragansettia menehtyi taisteluissa osan palaessa kylänsä mukana. Jotkut asukkaista, heidän joukossaan päällikkö Canonchet, pääsivät pakenemaan kylää ympäröivälle jäiselle suoalueelle. Kesään mennessä monet pakolaisista olivat saaneet surmansa, heidän joukossaan myös naispäällikkönä kuuluisuutta saanut Matantuck (tunnettu myös muilla nimilla kuten Quiapen ja Magnus). Saman vuonna Canonchet joutui mohegaanien sieppaamaksi ja vähää myöhemmin brittien teloitusryhmän eteen. Canonchetin menetyksen jälkeen kuningas Philipin joukkojen rintama alkoi rakoilla ja sotaonni kääntyä englantilaisten eduksi. Menetykset olivat raskaita kummallakin puolella. Elokuussa 1676 alkoivat intiaanien omat riidat kyseenalaistaa sodan jatkamista. Muuan alipäälliköistä pyysi Philipiä antautumaan valkoisille. Vihan ja taistelumenetyksien sokaisema Philip ei kuunnellut ehdotuksia, vaan surmasi pyytäjän. Tämän verityön seurauksena muuan intiaani kavalsi briteille Philipin olinpaikan. 12. elokuuta 1676 Wampanoagien päällikkö ammuttiin hengiltä.


title: Narragansettit

text: Narragansettien tilanne oli sodan jälkeen lohduton. Suurin osa sotureista oli surmattu, samoin monet päälliköistä. Lähes 3000 naista, lasta ja vanhusta oli vailla turvaa. Vielä hengissä olevat soturit olivat hajaantuneet ympäri metsiä. Heitä ajoivat takaa sekä siirtolaisten, että moheganien joukot. Monet naisista ja lapsista joutuivat orjalaivoihin, jotka kuljettivat heidät Länsi-Intian saaristoon. Vajaa 500 narragansettia kirjoitti rauhansopimuksen vuonna 1682. Brittien luvalla itäiset nianticit saivat ottaa heidät joukkoonsa. Nämä narragansettit pitivät oman heimonimensä ja säilyttivät omat perinteensä. Mohegaaneihin, mahicaneihin ja abenakeihin adoptoidut menettivät oman identiteettinsä ja heistä tuli uusien heimojen jäseniä. Osa narragansetteista tuli 1700-luvun aikana kristinuskoon. Saman vuosisadan lopulla useat heistä siirtyivät New Yorkiin yhdistyäkseen Brothertonin mohegaaneihin.


title: Narragansettit

text: Nykyään narragansetien kieli on hävinnyt. He polveutuvat pääosin ryhmästä, joka liittyi nianticeihin. Suurin osa heimosta asuu edelleen Rhode Islandissa, joidenkin pienten ryhmien sijoittuessa Long Islandille tai Connecticutiin. Vuonna 1978 Rhode Islandin osavaltio palautti heimolle kaksi pientä maapalaa Charlestownin kaupungin alueelta. Alueet oli riistetty pakkokeinoin sata vuotta aiemmin. Vuonna 1983 narragansettin saivat liittovaltion tunnustuksen. Narragansettien maan käsittää kaikkiaan runsaat 10 neliökilometriä ja heidän lukumääränsä on tasaisessa nousussa lähennellen kolmeatuhatta. Nykyään narragansettit viettävät kahta vuosittaista juhlaa. Elokuussa he viettävät vihreän maissin kiitospäivää ja lokakuussa elonkorjuufestivaaleja. Elinkeinoista metsänhoito on tärkeä, mutta myös turismi on huomattava tulolähde. Narragansetteilla on oma peli-ja huvittelukeskus ja kaapelitelevisioasema.


title: Narragansettit

text: Narragansettit olivat murteellisesti lähellä pequoteja, mohegaaneja ja montaukeja ja jakaantuivat kahteen haaraan, joista itähaaraa kutsuttiin nimellä itäiset nianticit. Varsinaiset narragansettit asuivat heistä pohjoiseen ja he muodostivat suuren ja vahvan tukipilarin, johon nianticit turvautuivat. Kansaa hallitsi kahdeksan johtajaa, joista Miontonomo, Canonicus ja nianticien Ninigret olivat tunnetuimmat päälliköt. Paalutetut kylät sijaitsivat etupäässä Narragansett-lahden saarilla. Talot olivat rakenteeltaan pitkiä ja melko kookkaita. Vaikka narragansettit liikkuivat kanooteillaan paljon vesistöjä pitkin, muodosti riistanmetsästys kuitenkin tärkeän osan heidän elinkeinostaan kalastuksen ohella. Suuret maissi- ja papupellot kuuluivat myös olennaisena osana narragansettien ravinnonlähteisiin. Paikallisesta vuolukivestä tehtiin monenmoisia esineitä, joita kaupattiin ympäristön asukkaille ja vieraille.


title: Tuy

text: Tuy on yksi Burkina Fason provinsseista. Se sijaitsee Hauts-Bassinsin alueella maan länsiosassa. Tuyn pääkaupunki on Houndé.


title: Tuy

text: Vuonna 2016 provinssissa arvioidaan olevan 314 600 asukasta.


title: Marie-José Pérec

text: Marie-José Pérec (s. 9. toukokuuta 1968 Basse-Terre) on ranskalainen pikajuoksija ja kolminkertainen olympiavoittaja. Pérec voitti ensimmäisenä urheilijana 400 metrin juoksun olympiakultaa kahdesti.


title: Marie-José Pérec

text: Pérec syntyi Basse-Terressä Guadeloupella ja muutti Pariisiin 16-vuotiaana. Vuonna 1988 hän edusti Ranskaa Soulin olympialaisissa 200 metrillä. Ensimmäisen arvokisavoittonsa Pérec otti vuoden 1991 MM-kisoissa, jossa hän voitti 400 metrin juoksun. Seuraavana vuonna 1992 Barcelonan olympiakisoissa hän voitti saman matkan olympiakultaa. Hänestä tuli ensimmäinen olympiakultaa voittanut ranskalainen naisyleisurheilija sitten vuoden 1968, jolloin Colette Besson voitti saman lajin Méxicossa.


title: Marie-José Pérec

text: Vuoden 1994 EM-kisoissa Helsingissä Pérec voitti Euroopan mestaruuden 400 metrillä ja 4 × 400 metrin viestissä.


title: Marie-José Pérec

text: Vuonna 1996 Atlantassa Pérec puolusti olympiakultaansa 400 metrillä menestyksekkäästi. Hän voitti matkan uudella olympiaennätyksellä 48,25. Hän onnistui voittamaan myös 200 metrin juoksun, ja näin hänestä tuli eräs harvoista molempien matkojen olympiavoittajista. Pérec teki tämän parikymmentä minuuttia ennen kuin Michael Johnson teki saman.


title: Marie-José Pérec

text: Pérec oli mukana Sydneyn olympialaisissa 2000 tarkoituksenaan yrittää kolmatta olympiavoittoaan 400 metrillä, mutta hän lähti kisakylästä eikä osallistunut kilpailuun. Pérecin mukaan tuntematon mies ahdisteli häntä hotellihuoneessa.


title: Marie-José Pérec

text: Pérec voitti Ranskan mestaruuden 100 metrillä vuonna 1991, 200 metrillä vuosina 1992 ja 1995, 400 metrillä vuonna 1988 sekä 400 metrin aidoissa vuonna 1989. Ranskan sisäratojen mestaruuden hän voitti 200 metrillä vuonna 1989. Ranskan ennätystä hän paransi 100 metrillä kerran (10,96 s vuonna 1991), 200 metrillä kolme kertaa (22,26:sta 21,99 sekuntiin vuosina 1991–1993), 400 metrillä kahdeksan kertaa (51,35:stä 48,25 sekuntiin vuosina 1988–1996) ja 400 metrin aidoissa neljä kertaa (54,51:stä 53,21 sekuntiin vuonna 1995). Sisäradoilla hän juoksi Ranskan ennätyksen 200 metrillä vuonna 1989 (23,16 s) ja 400 metrillä vuonna 1996 (51,44 s).


title: Angaur

text: Angaur eli Ngeaur on saari ja osavaltio Palaussa. Sen pinta-ala on kahdeksan neliökilometriä ja asukasluku oli 130 vuonna 2012 ja 243 vuonna 1980. Saari sijaitsee Peleliusta lounaaseen. Toisen maailmansodan aikana saarella käytiin Angaurin taistelu. Saarella puhutaan angaurin, japanin ja englannin kieliä.


title: Peleliu

text: Peleliu eli Beliliou on saari ja osavaltio Palaussa. Osavaltioon kuuluu myös kaksi saaren koillispuolella sijaitsevaa luotoa. Peleliu sijaitsee Angaurista koilliseen ja Kororista lounaaseen. Suurin osa saaren asukkaista elää Kloulklubedin kylässä saaren pohjoisrannikolla. Peleliun saaren asukasluku on 571. Koko osavaltiossa asuu 702 ihmistä.


title: Peleliu

text: Muut osavaltioon kuuluvat saaret ovat Ngercheu, Ngesebus, Ngurungor, Kongauru ja Murphy Island, joista vain Ngercheulla on asutusta.


title: Peleliu

text: Toisen maailmansodan aikaan saarella käytiin Peleliun taistelu Yhdysvaltain ja Japanin välillä.


title: Nielutulehdus

text:
Nielutulehdus (toisilta nimiltään nielurisatulehdus, angiina, tonsilliitti tai faryngiitti) on nielussa oleva sairaus, jossa on merkittävimpänä oireena jatkuva tai nieltäessä tuntuva kipu. Taudin aiheuttajana toimivat virukset tai bakteerit, joista tärkein on A-ryhmän beetahemolyyttinen streptokokki, vaikka useimmiten aiheuttajana toimiikin virus. Bakteerin aiheuttama angiina voidaan hoitaa antibiootilla. Sairauden itämisaika on yleensä lyhyt.
Läheskään aina taudin aiheuttajaa ei saada selville.


title: Mikko Ketola

text: Mikko Ketola (s. 1963) on kirkkohistorian yliopistonlehtori ja yleisen kirkkohistorian dosentti Helsingin yliopiston teologisessa tiedekunnassa. Vuosina 2007–2013 hän oli Suomen kirkkohistoriallisen seuran puheenjohtaja. Hän on erikoistunut uusimpaan kirkkohistoriaan, ja hänen erityisalaansa ovat Baltian kirkkohistoria sekä katolinen kirkkohistoria. Hänen vuonna 2000 ilmestynyt väitöskirjansa oli "The Nationality Question in the Estonian Evangelical Lutheran Church, 1918-1939".


title: Mikko Ketola

text: Tällä hetkellä Ketola kirjoittaa tutkimusta Viron kirkoista toisen maailmansodan aikana. Teologisessa tiedekunnassa hän on luennoinut mm. katolisen kirkon ja erityisesti paavi Pius XII:n toiminnasta toisen maailmansodan aikana. Lisäksi hän on pitänyt tutkielmaseminaareja katolisen kirkon uusimmasta historiasta. Hän on saksalaisen uusimman ajan kirkkohistorian tutkimukseen erikoistuneen Kirchliche Zeitgeschichte -aikakauskirjan toimitusneuvoston jäsen. Samoin hän on Viron luterilaisen kirkon Teologisen instituutin julkaisukollegion jäsen. Vuodesta 2010 lähtien hän on toiminut kirkkohistorioitsijoiden kansainvälisen kattojärjestön CIHECin sihteerinä.


title: Mikko Ketola

text: Ketola on kirjoittanut useita artikkeleita Viron, Suomen, Venäjän ja Ukrainan kirkkohistoriasta. Hän on toimittanut Suomen kirkkohistoriallisen seuran vuosikirjan vuosina 2003–2010 yhdessä dosentti Tuija Laineen kanssa. Sen lisäksi hänen toimittamiinsa kirjoihin kuuluu edesmenneen kirkkohistorian professorin Kauko Pirisen muistokirja "Kauko Pirinen in memoriam" (2001).


title: Mikko Ketola

text: Paavi Johannes Paavali II:n kuoltua ja seuraavaa paavia (Benedictus XVI) valittaessa keväällä 2005 Ketola oli useaan otteeseen televisiossa ja radiossa asiantuntijana paavinvaihdosta kommentoimassa. Samoin tapahtui, kun Benedictus yllättäen erosi virastaan helmikuussa 2013 ja uudeksi paaviksi valittiin 13. maaliskuuta argentiinalainen kardinaali Jorge Mario Bergoglio nimellä Franciscus. Vuoden 2007 ajan hän toimi Vantaan seurakuntien lehden Vantaan Laurin kolumnistina ja vuosina 2008–2009 Suomen Akatemian Apropos A propos -verkkolehden kolumnistina. Vuoden 2010 alusta hän on toiminut aikakauslehti Vartijan toisena päätoimittajana.


title: Mikko Ketola

text: Vuoden 2006 alussa Ketola julkaisi sarjakuvapiirtäjä Anssi Rauhalan kanssa kovakantisen ja nelivärisen sarjakuva-albumin Marian koodi, joka aloitti vertailevan kirkkohistorian professori Anni Isotalon seikkailujen sarjan. Ensimmäisen albumin julkaisi kustannusyhtiö Kirjastudio. Kirjastudion osti pian tämän jälkeen jyväskyläläinen kustantaja Minerva. Ketola ja Rauhala jatkoivat sarjakuvayhteistyötään vuoden 2006 syksyllä ilmestyneellä albumilla "Valkoisen meren timantit". Vuonna 2007 ilmestyi edelleen Minervan kustantamana albumi nimeltään "Bosporin helmi", joka oli ehdokkaana Sarjakuva-Finlandian saajaksi vuonna 2008. Vuonna 2009 ilmestyi albumi "Vatikaanin vanki", joka saattoi ensimmäisessä albumissa alkaneen tarinan päätökseen. Vuonna 2015 ilmestyy viides Anni Isotalo -albumi.


title: Mikko Ketola

text: Alkuvuodesta 2006 Ketola julkaisi myös teoksen "Opus Dei – Vaiettu salaseura?". Se käsittelee kirjailija Dan Brownin romaanista Da Vinci -koodi tutuksi tullutta katolista Opus Dei -maallikkojärjestöä. Ketola pyrkii kirjassa tarkastelemaan ulkopuolisen objektiivisin silmin järjestöä koskevia salaliitto- ym. väitteitä.


title: MilFight

text: MilFight on suomalaisen Hannu Maunulan kehittämä kamppailulaji. Nimi on lyhennelmä sanoista "military fight" ja juontaa juurensa Maunulan sotilastaustaan. Maunula toimii itse Vaasassa.


title: MilFight

text: MilFight (sotilaskamppailu) on Krav Magaan tai Combat Samboon verrattavissa oleva kamppailulaji, jota voi harrastaa esimerkiksi Reserviläisen voimakäyttö -kursseilla.


title: MilFight

text: Huolimatta sotilaallisesta nimestään laji kuuluu kamppailulajeihin, joissa harjoittelu tapahtuu urheilun, itsepuolustuksen ja kamppailun näkökulmista. Rajoituksena ei ole minkään lajin sääntöjä, vaan liikkeet on valittu tehokkuuden ja tarkoituksenmukaisuuden mukaan.


title: MilFight

text: Harjoitus koostuu pitkästä lämmittelyjaksosta, joka on välttämätön loukkaantumisten välttämiseksi. Lämmittelyä seuraa tekniikka- ja hermottamisharjoitus, jossa käydään läpi uusia liikesarjoja. Harjoituksen tempo kasvaa anaerobiselle tasolle. Tämän jälkeen tehdään tekniikan käyttö rasittuneessa tilassa. Harjoituksen lopuksi tehdään kuntopiiri. Pitkä venyttelyosuus nopeuttaa toipumista harjoituksen rasituksesta, joka on yleensä kova.


title: MilFight

text: Kaikessa korostetaan kaatojen, heittojen, lyöntien ja potkujen hallintaa loukkaantumisten välttämiseksi. Suojauksena kamppailuharjoituksessa käytetään hammas- ja alasuojaa, nyrkkeilyhansikkaita ja säärisuojia. Lisäksi voi tarvittaessa käyttää kypärää.


title: Irena Szewińska

text: Irena Szewińska (alk. Irena Kirszenstein, 24. toukokuuta 1946 Leningrad, Neuvostoliitto – 29. kesäkuuta 2018 Varsova) oli puolalainen yleisurheilija, joka oli 1960- ja 1970-lukujen menestyneimpiä naisyleisurheilijoita.


title: Irena Szewińska

text: Irena Szewińska syntyi puolanjuutalaiseen perheeseen Leningradissa (nykyinen Pietari), Neuvostoliitossa. Vuonna 1964 18-vuotiaana nimellä Irena Kirszenstein hän osallistui Tokion olympialaisiin. Kisoissa hän voitti hopeaa pituushypyssä ja 200 metrin juoksussa. Lisäksi hänestä tuli olympiavoittaja Puolan otettua yllätysvoiton 4 × 100 metrin viestissä uudella ME-ajalla 43,6. Seuraavana vuonna Szewińska juoksi 100 metrillä ME-ajan 11,1. Budapestin EM-kisoissa 1966 Szewińska oli voittaja 200 metrillä, pituushypyssä ja pikaviestissä, lisäksi 100 metriltä tuli hopeaa. Vuonna 1967 hän meni naimisiin Janusz Szewińskin kanssa.


title: Irena Szewińska

text: Mexico Cityn olympialaisissa 1968 Szewińska ei selviytynyt pituushypyn finaaliin, mutta otti 100 metrin juoksussa pronssia. 200 metrillä hän juoksi voittoon uudella maailmanennätysajalla. 1971 EM-kisoissa Helsingissä Szewińska oli kolmas 200 metrillä ja samana vuonna halli-EM:ssä pituudessa toinen.


title: Irena Szewińska

text: Münchenin olympialaisissa 1972 Szewińska oli pronssilla 200 metrillä. Rooman EM-kisoissa 1974 hän oli kisojen tähti voitettuaan kultaa sekä 100 metrillä että 200 metrillä. Jälkimmäisellä matkalla hän juoksi maailmanennätysajan 22,21 Potsdamissa 13. kesäkuuta 1974.


title: Irena Szewińska

text: 1976 Montrealin olympialaisiin Szewińska vaihtoi 400 metrin matkalle. 400 metrin juoksussa hän voitti olympiakultaa uudella ME-ajalla 49,29. Vuosien 1974–1978 välillä Szewińska voitti 34 peräkkäistä kisaa 400 metrillä. Szewińskan arvokisaura päättyi vuoden 1978 EM-kisoihin Prahassa, jossa hän voitti pronssia 400 metrillä ja 4 × 400 metrin viestissä.


title: Irena Szewińska

text: Urheilu-uransa jälkeen Szewińska toimi urheilun järjestötehtävissä. Hän oli Puolan yleisurheiluliiton puheenjohtajana ja KOK:n jäsenenä. Vuonna 2005 hänet valittiin IAAF:n hallitukseen.


title: Irena Szewińska

text: Hän kuoli 29. kesäkuuta 2018 Varsovassa.


title: Poliisi-TV

text: Poliisi-TV oli TV2-kanavan vuosina 1989–2013 tuottama ajankohtainen rikosmakasiiniohjelma. Ohjelma alkoi vuonna 1989 nimellä "PTV – suunta 931", jossa 931 oli Tampereen silloinen suuntanumero. Ohjelmaa katsoi parhaimmillaan miljoona katsojaa. Ohjelman viimeinen jakso esitettiin 24. lokakuuta 2013.


title: Poliisi-TV

text: Ohjelmassa esitettiin rikostapauksia, joiden ratkaisemiseksi haettiin yleisövihjeitä. Ohjelmassa esitettiin myös pidempiä raportteja ajankohtaisista rikos-, oikeus- ja turvallisuusaiheista. Ohjelmassa oli myöhemmässä vaiheessa myös suosittu "Poliisin matkassa" -osuus, jossa seurattiin poliisipartioiden työskentelyä eri kaupungeissa.


title: Poliisi-TV

text: "Poliisi-TV:n" tunnetuin toimittaja oli juontaja-tuottaja Raija Pelli. Pelli irtisanoutui Yleisradiosta syyskuussa 2007, minkä jälkeen ohjelman tuottajana toimi Eija Rautavuori. Sittemmin ohjelmaa on juontanut Elina Katajamäki, Marko Niemi ja Esa Viherä, joka oli myös ohjelman toimitussihteeri. Pellin lisäksi ohjelmaa on juontanut muun muassa Teppo Välimäki.


title: Poliisi-TV

text: "Poliisi-TV" oli tauolla keväästä 2006 lähtien ja palasi ruutuun 11. tammikuuta 2007. Ohjelma lähetettiin torstaisin Yle TV2 -kanavalla kello 21.25. Vuonna 2006 "Poliisi-TV" palkittiin Telviksellä parhaan asiaohjelman sarjassa.


title: Poliisi-TV

text: "Vintiöt"-sketsiohjelmassa "Poliisi-TV:tä" parodioitiin nimellä "Kyttäruutu".


title: Peltirumpu

text: Peltirumpu ("Die Blechtrommel") on Günter Grassin ensimmäinen romaani. Se julkaistiin vuonna 1959, ja se on osa Danzig-trilogiaa. Teoksesta on ilmestynyt kaksi suomennosta (Aarno Peromiehen 1961 ja Oili Suomisen 2009), molemmat Otavan kustantamina.


title: Peltirumpu

text: "Peltirumpu" kertoo Oskar Matzerathista, joka päätti lopettaa kasvamisen kolmivuotiaana vastalauseena aikuisten maailman tympeydelle ja tekopyhyydelle. Romaani kuvaa natsi-Saksaa maagisen realismin keinoin. Peltirumpu oli ensimmäisiä saksalaisia romaaneja, jotka kuvasivat natsiaikaa tavallisten kansalaisten näkökulmasta, ja sitä on pidetty eräänä 1900-luvun jälkipuoliskon kirjallisuuden keskeisimmistä teoksista. Kirjalle on ominaista rikas mielikuvituksellisuus, joka hyödyntää historiaa, myyttejä ja fantasiaa, sekä tummasävyinen satiirinen huumori.


title: Peltirumpu

text: Peltirumpu sai heti ilmestyessään kiittävät arvostelut, mutta se herätti myös vastalauseita avoimen seksuaalisuutensa vuoksi, eivätkä kaikki hyväksyneet teoksen aikalaiskuvaakaan.


title: Peltirumpu

text: Volker Schlöndorff on vuonna 1979 ohjannut romaaniin perustuvan samannimisen elokuvan.


title: Luettelo Suomen peruskouluista

text: Tämä on epätäydellinen luettelo Suomen peruskouluista. Luettelon lähteenä on käytetty Opetushallituksen ylläpitämiltä sivuilta löytyviä luetteloita ala-asteista ja yläasteista sekä kuntien omia kotisivuja. Luettelosta kuitenkin puuttuu useita peruskouluja. Syksyllä 2007 Suomessa oli 3 263 peruskoulua.


title: Luettelo Suomen peruskouluista

text: Vuosina 2006–2012 lakkautettiin 601 peruskoulua ja lukiota.


title: Jiří Hrdina

text: Jiří Hrdina (s. Tšekkoslovakia) on entinen tšekkoslovakialainen jääkiekkoilija. Pelipaikaltaan hän oli keskushyökkääjä.


title: Jiří Hrdina

text: Hrdina pelasi juniorijääkiekkoa aluksi Autoskoda Mladá Boleslavissa, mutta siirtyi vuonna 1977 pelaamaan Sparta Prahaan, jossa pelasi myös ensimmäiset pääsarjapelinsä syksyllä 1978. Vuonna 1981 hän meni suorittamaan kaksivuotista asepalvelustaan, jonka aikana hän pelasi Dukla Trenčínissä. Keväällä 1982 ja 1983 hän edusti Tšekkoslovakiaa jääkiekon MM-kilpailuissa. Hrdina palasi takaisin Sparta Prahaan vuonna 1983. Sparta Prahassa hän pelasi kevääseen 1988. Hän pelasi tänä aikana vuonna 1984 Sarajevon olympialaisissa, vuosina 1985, 1986 ja 1987 MM-kilpailuissa sekä vuosina 1984 ja 1987 Kanada Cupissa. Hrdina edusti Tšekkoslovakiaa myös Calgaryn olympialaisissa, joiden päätyttä Tšekkoslovakian jääkiekkoliitto antoi hänelle luvan lähteä NHL:ään. Liitto suostui tähän koska Hrdina oli juuri täyttänyt 30 vuotta.


title: Jiří Hrdina

text: Hrdina pelasi ensimmäisen NHL-ottelunsa Calgary Flamesissa maaliskuussa 1988. Keväällä 1989 Calgary voitti Stanley Cupin. Joulukuussa 1990 Calgary vaihtoi Hrdinan Pittsburgh Penguinsin Jim Kyteen. Keväällä 1991 ja 1992 Pittsburgh voitti Stanley cupin. Kolmannen stanley cup voittonsa jälkeen Hrdina lopetti jääkiekkouransa vuonna 1992. Hän pelasi NHL:ssä neljä kokonaista kautta, joista kolmena voitti Stanley cupin.


title: Jiří Hrdina

text: Hrdina auttoi Pittsburghissa pelatessaan nuorta Jaromír Jágria sopeutumaan elämään Pohjois-Amerikassa.


title: Jiří Hrdina

text: Calgary Flames palkkasi Hrdinan kykyjenetsijäksi jääkiekkouran päätyttyä vuonna 1992. Vuodesta 1999 hän on toiminut Dallas Starsin kykyjenetsijänä.


title: Jiří Hrdina

text: Hrdina edusti Tšekkoslovakiaa yhteensä kuusissa MM-kilpailuissa, kaksissa olympialaisissa ja kahdesti Kanada cupissa.


title: Albany

text: Albany viittaa muun muassa seuraaviin:


title: PanDaemonAeon

text: PanDaemonAeon on Cradle of Filthin ja ohjaaja Alex Chandonin pitkän yhteistyön aloittanut, yhtyeen ensimmäinen videojulkaisu. Videolla nähdään kaksi erillistä versiota musiikkivideosta "From the Cradle to Enslave", dokumentti kyseisten videoiden luomisesta, ja Lontoon Astoriassa videoitua livemateriaalia.


title: PanDaemonAeon

text: Videolla on mukana yhtyeen lisäksi ainakin Louisa Morando, Emma Red, Emily Bouffante ja Eileen Daly. Kaikki videon sisältämä musiikki on Cradle of Filthin omaa tuotantoa.


title: Teinitytön kasvatusopas

text: Teinitytön kasvatusopas (, aikaisemmin myös nimellä "8 Simple Rules for Dating My Teenage Daughter") on tilannekomediasarja, joka kertoo Hennessyn perheestä. Perheeseen kuuluu kaksi teini-ikäistä tyttöä, Kerry ja Bridget, sekä poika Rory. Perheen isää, Paul Hennessyä näyttelevän John Ritterin kuoltua ohjat otti käsiinsä heidän äitinsä Cate Hennessy. Hänellä on siten kädet täynnä töitä eikä asiaa helpota ollenkaan hänen isänsä, Jim Egan tai sukulaispoika CJ.